Το μυστήριο της ενσάρκωσης (4) | Εκκλησία του Παντοδύναμου Θεού\nΘα πρέπει να γνωρίζετε την ιστορία πίσω από τη Βίβλο και τη δημιουργία της. Αυτή η γνώση δεν ανήκει σε όσους δεν έχουν αποδεχθεί το νέο έργο του Θεού. Εκείνοι δεν γνωρίζουν. Εάν τους μιλούσες ξεκάθαρα γι’ αυτά τα ζητήματα ουσίας, δεν θα ψείριζαν πια τη Βίβλο μαζί σου. Συνεχώς ανασκαλεύουν αυτά που έχουν προφητευτεί: Έχει πραγματοποιηθεί η τάδε δήλωση; Έχει πραγματοποιηθεί η δείνα δήλωση; Αποδέχονται το ευαγγέλιο βάσει της Βίβλου και κηρύττουν το ευαγγέλιο βάσει της Βίβλου. Η πίστη τους στον Θεό βασίζεται στα λόγια της Βίβλου· χωρίς τη Βίβλο, δεν πιστεύουν στον Θεό. Αυτός είναι ο τρόπος με τον οποίο ζουν, περνώντας τη Βίβλο από ανούσια εξέταση. Όταν ψειρίσουν και πάλι τη Βίβλο και σου ζητήσουν εξηγήσεις, εσύ πες: «Πρώτον, ας μην επαληθεύσουμε την κάθε δήλωση. Αντ’ αυτού, ας δούμε πώς εργάζεται το Άγιο Πνεύμα. Ας πάρουμε το μονοπάτι στο οποίο πορευόμαστε κι ας το συγκρίνουμε με την αλήθεια για να δούμε αν το μονοπάτι αυτό είναι πράγματι το έργο του Αγίου Πνεύματος, και ας χρησιμοποιήσουμε το έργο του Αγίου Πνεύματος για να ελέγξουμε κατά πόσον το μονοπάτι αυτό είναι ορθό. Όσο για το αν έχει πραγματοποιηθεί η τάδε ή η δείνα δήλωση όπως έχει προλεχθεί, εμείς οι άνθρωποι δεν θα πρέπει να χώνουμε τη μύτη μας σε αυτό. Αντ’ αυτού, είναι προτιμότερο να μιλήσουμε για το έργο του Αγίου Πνεύματος και για το πιο πρόσφατο έργο που επιτελεί ο Θεός». Οι προφητείες στη Βίβλο είναι λόγια του Θεού που μεταδόθηκαν εκείνον τον καιρό από τους προφήτες, καθώς και λόγια που γράφτηκαν από ανθρώπους που χρησιμοποίησε ο Θεός και είχαν αποκτήσει έμπνευση· μόνο ο ίδιος ο Θεός μπορεί να εξηγήσει εκείνα τα λόγια, μόνο το Άγιο Πνεύμα μπορεί να γνωστοποιήσει το νόημα εκείνων των λόγων και μόνο ο ίδιος ο Θεός μπορεί να λύσει τις επτά σφραγίδες και να ανοίξει την περγαμηνή. Εσύ πες: «Ούτε εσύ είσαι ο Θεός ούτε κι εγώ, οπότε ποιος τολμά να επεξηγήσει αψήφιστα τα λόγια του Θεού; Τολμάς να εξηγήσεις αυτά τα λόγια; Ακόμη κι αν έρχονταν οι προφήτες Ιερεμίας, Ιωάννης και Ηλίας, δεν θα τολμούσαν να προσπαθήσουν να επεξηγήσουν αυτά τα λόγια, διότι εκείνοι δεν είναι το Αρνίο. Μόνο το Αρνίο μπορεί να λύσει τις επτά σφραγίδες και να ανοίξει την περγαμηνή, και κανένας άλλος δεν μπορεί να εξηγήσει τα λόγια Του. Δεν τολμώ να σφετεριστώ το όνομα του Θεού, πόσο μάλλον δε, να επιχειρήσω να εξηγήσω τα λόγια του Θεού. Μπορώ να είμαι μόνο κάποιος που υπακούει στον Θεό. Μήπως είσαι εσύ ο Θεός; Κανένα από τα πλάσματα του Θεού δεν τολμά να ανοίξει την περγαμηνή ή να εξηγήσει αυτά τα λόγια, οπότε δεν τολμώ να τα επεξηγήσω ούτε εγώ. Καλύτερα να μην επιχειρήσεις να τα εξηγήσεις. Κανείς δεν θα πρέπει να προσπαθήσει να τα εξηγήσει. Ας μιλήσουμε για το έργο του Αγίου Πνεύματος. Αυτό μπορεί να το κάνει ο άνθρωπος. Γνωρίζω κάποια πράγματα για το έργο του Ιεχωβά και του Ιησού, αλλά εφόσον δεν έχω προσωπική εμπειρία από αυτό το έργο, μπορώ να μιλήσω γι’ αυτό μόνο σε περιορισμένο βαθμό. Όσο για το νόημα των λόγων που εκφέρθηκαν εκείνον τον καιρό από τον Ησαΐα ή τον Ιησού, δεν θα προβώ σε επεξήγηση. Δεν μελετώ τη Βίβλο· αντ’ αυτού, ακολουθώ το παρόν έργο του Θεού. Στ’ αλήθεια θεωρείς τη Βίβλο ως τη μικρή περγαμηνή, αλλά δεν είναι κάτι που μπορεί να ανοίξει μόνο το Αρνίο; Εκτός από το Αρνίο, ποιος άλλος μπορεί να την ανοίξει; Δεν είσαι εσύ το Αρνίο και, πολύ λιγότερο δε, τολμώ να ισχυριστώ ότι εγώ είμαι ο ίδιος ο Θεός, γι’ αυτό ας μην αναλύουμε τη Βίβλο κι ας μην την περνάμε από ανούσια εξέταση. Είναι πολύ προτιμότερο να συζητάμε το έργο που επιτελεί το Άγιο Πνεύμα, δηλαδή το τωρινό έργο που επιτελεί ο ίδιος ο Θεός. Ας δούμε ποιες είναι οι αρχές σύμφωνα με τις οποίες εργάζεται ο Θεός και ποια η ουσία του έργου Του, κι ας τα χρησιμοποιήσουμε αυτά για να εξακριβώσουμε αν το μονοπάτι στο οποίο πορευόμαστε σήμερα είναι σωστό και, κατ’ αυτόν τον τρόπο, να βεβαιωθούμε γι’ αυτό». Εάν επιθυμείτε να κηρύξετε το ευαγγέλιο, ιδίως σε όσους ανήκουν στον θρησκευτικό κόσμο, πρέπει να κατανοείτε τη Βίβλο και να κατέχετε άρτια γνώση της πραγματικής της ιστορίας· διαφορετικά, δεν υπάρχει τρόπος να κηρύξεις το ευαγγέλιο. Όταν θα κατέχεις άριστα το γενικότερο πλαίσιο και θα πάψεις να εξετάζεις εξονυχιστικά τα νεκρά λόγια της Βίβλου με μικροπρεπή τρόπο και, αντ’ αυτού, θα μιλάς μόνο για το έργο του Θεού και την αλήθεια της ζωής, τότε θα είσαι σε θέση να κερδίσεις όσους αναζητούν έχοντας αληθινή καρδιά.\nΘα πρέπει να κατανοείτε το έργο του Ιεχωβά, τους νόμους που θέσπισε, τις αρχές με τις οποίες καθοδήγησε τους ανθρώπους στο να ζουν τη ζωή τους, το περιεχόμενο του έργου που επιτέλεσε κατά την Εποχή του Νόμου, τη σημασία της θέσπισης των νόμων από Εκείνον, τη σημασία που είχε το έργο Του για την Εποχή της Χάριτος και το έργο που επιτελεί ο Θεός σε αυτό το τελικό στάδιο. Το πρώτο στάδιο είναι το έργο της Εποχής του Νόμου, το δεύτερο είναι το έργο της Εποχής της Χάριτος και το τρίτο είναι το έργο των εσχάτων ημερών. Πρέπει να κατανοείτε ξεκάθαρα αυτά τα στάδια του έργου του Θεού. Από την αρχή ως το τέλος, υπάρχουν συνολικά τρία στάδια. Ποια είναι η ουσία κάθε σταδίου του έργου; Πόσα στάδια επιτελούνται στο έργο του σχεδίου διαχείρισης που αριθμεί έξι χιλιάδες έτη; Πώς επιτελούνται αυτά τα στάδια και γιατί το καθένα τους επιτελείται με συγκεκριμένο τρόπο; Όλα αυτά είναι κρίσιμα ερωτήματα. Το έργο κάθε εποχής έχει αντιπροσωπευτική αξία. Ποιο έργο επιτέλεσε ο Ιεχωβά; Γιατί το επιτέλεσε με τον συγκεκριμένο τρόπο; Γιατί ονομαζόταν Ιεχωβά; Παρομοίως, ποιο έργο επιτέλεσε ο Ιησούς την Εποχή της Χάριτος και με ποιον τρόπο το επιτέλεσε; Ποιες πτυχές της διάθεσης του Θεού αντιπροσωπεύει κάθε στάδιο του έργου και κάθε εποχή; Ποιες πτυχές της διάθεσής Του εκφράστηκαν κατά την Εποχή του Νόμου; Και ποιες κατά την Εποχή της Χάριτος; Και ποιες κατά την τελική εποχή; Πρόκειται για ουσιώδη ερωτήματα τα οποία πρέπει να γνωρίζετε ξεκάθαρα. Ολόκληρη η διάθεση του Θεού έχει αποκαλυφθεί κατά τη διάρκεια του σχεδίου διαχείρισης που αριθμεί έξι χιλιάδες έτη. Δεν αποκαλύπτεται μόνο κατά την Εποχή της Χάριτος, ούτε μόνο κατά την Εποχή του Νόμου, πόσο μάλλον δε, μόνο κατά την παρούσα περίοδο των εσχάτων ημερών. Το έργο που επιτελείται κατά τις έσχατες ημέρες αντιπροσωπεύει την κρίση, την οργή και την παίδευση. Το έργο που επιτελείται κατά τις έσχατες ημέρες δεν μπορεί να αντικαταστήσει το έργο της Εποχής του Νόμου ή το έργο της Εποχής της Χάριτος. Ωστόσο, τα τρία στάδια είναι αλληλένδετα, σχηματίζουν μία οντότητα και αποτελούν όλα το έργο ενός Θεού. Φυσικά, η εκτέλεση αυτού του έργου χωρίζεται σε ξεχωριστές εποχές. Το έργο που επιτελείται κατά τις έσχατες ημέρες φέρνει τα πάντα στο τέλος τους, εκείνο που επιτελέστηκε κατά την Εποχή του Νόμου ήταν το έργο της έναρξης και εκείνο που επιτελέστηκε κατά την Εποχή της Χάριτος ήταν το έργο της λύτρωσης. Όσο για τα οράματα του έργου σε όλο αυτό το σχέδιο διαχείρισης που αριθμεί έξι χιλιάδες έτη, κανείς δεν μπορεί να αποκτήσει γνώση ή κατανόησή τους, και αυτά τα οράματα παραμένουν γρίφοι. Κατά τις έσχατες ημέρες, μόνο το έργο του λόγου επιτελείται για να αναγγείλει την Εποχή της Βασιλείας, αλλά δεν αντιπροσωπεύει όλες τις εποχές. Οι έσχατες ημέρες δεν είναι τίποτα περισσότερο από τις έσχατες ημέρες, τίποτα περισσότερο από την Εποχή της Βασιλείας, και δεν αντιπροσωπεύουν ούτε την Εποχή της Χάριτος ούτε την Εποχή του Νόμου. Το θέμα είναι απλώς ότι, κατά τη διάρκεια των εσχάτων ημερών, σας αποκαλύπτεται όλο το έργο στο σχέδιο διαχείρισης που αριθμεί έξι χιλιάδες έτη. Αυτή είναι η αποκάλυψη του μυστηρίου. Αυτού του είδους το μυστήριο είναι κάτι που δεν μπορεί να αποκαλυφθεί από κανέναν άνθρωπο. Όσο καλά κι αν κατανοεί ο άνθρωπος τη Βίβλο, δεν είναι τίποτα παραπάνω από λόγια, διότι ο άνθρωπος δεν κατανοεί την ουσία της Βίβλου. Όταν ο άνθρωπος διαβάζει τη Βίβλο, ενδέχεται να κατανοεί κάποιες αλήθειες, να εξηγεί κάποια λόγια ή να περνάει κάποια πολύ γνωστά εδάφια και κεφάλαια από την ανούσια εξέτασή του, αλλά δεν θα είναι ποτέ σε θέση να αποσπάσει το νόημα που περιέχεται σε αυτά τα λόγια, διότι ο άνθρωπος βλέπει μόνο νεκρά λόγια, και όχι τις σκηνές του έργου του Ιεχωβά και του Ιησού, και ο άνθρωπος δεν έχει τον τρόπο να ξεδιαλύνει το μυστήριο αυτού του έργου. Ως εκ τούτου, το μυστήριο του σχεδίου διαχείρισης που αριθμεί έξι χιλιάδες έτη είναι το μεγαλύτερο μυστήριο —εκείνο που είναι πιο καλά κρυμμένο και τελείως ακατάληπτο για τον άνθρωπο. Κανείς δεν μπορεί να συλλάβει άμεσα το θέλημα του Θεού, εκτός κι αν ο ίδιος ο Θεός το εξηγήσει και το αποκαλύψει στον άνθρωπο. Σε διαφορετική περίπτωση, τα πράγματα αυτά θα παραμείνουν για πάντα γρίφοι για τον άνθρωπο· θα παραμείνουν για πάντα σφραγισμένα μυστήρια. Δεν θα αναφερθώ καν σε όσους ανήκουν στον θρησκευτικό κόσμο —αν δεν σας το είχα πει σήμερα, ούτε εσείς θα το κατανοούσατε. Αυτό το έργο των έξι χιλιάδων ετών είναι πιο μυστηριώδες από όλες τις προφητείες των προφητών. Είναι το μεγαλύτερο μυστήριο από τον καιρό της δημιουργίας έως και σήμερα, και κανείς από τους προφήτες καθ’ όλη τη διάρκεια των αιώνων δεν κατάφερε ποτέ να το συλλάβει, διότι αυτό το μυστήριο ξεσκεπάζεται μόνο κατά την τελική εποχή και δεν έχει αποκαλυφθεί ποτέ άλλοτε. Εάν μπορέσετε να κατανοήσετε αυτό το μυστήριο και είστε σε θέση να το δεχθείτε στην ολότητά του, τότε όλοι αυτοί οι θρησκευόμενοι θα κατατροπωθούν από αυτό το μυστήριο. Μόνο αυτό είναι το μεγαλύτερο των οραμάτων· αυτό λαχταρά να κατανοήσει περισσότερο ο άνθρωπος και, συνάμα, αυτό του είναι περισσότερο ασαφές. Όταν ήσασταν στην Εποχή της Χάριτος, δεν γνωρίζατε τι αφορούσε το έργο που επιτελείτο από τον Ιησού ούτε τι αφορούσε το έργο που επιτελείτο από τον Ιεχωβά. Οι άνθρωποι δεν κατανοούσαν τον λόγο για τον οποίο ο Ιεχωβά θέσπισε νόμους, τον λόγο για τον οποίο ζητούσε από τα πλήθη να τηρούν τους νόμους ή τον λόγο για τον οποίο έπρεπε να χτιστεί ο ναός, πόσο μάλλον δε, κατανοούσαν τον λόγο για τον οποίο οι Ισραηλίτες οδηγήθηκαν από την Αίγυπτο στην έρημο και έπειτα στη Χαναάν. Μόλις σήμερα αποκαλύφθηκαν αυτά τα ζητήματα.\nΤο έργο κατά τις έσχατες ημέρες αποτελεί το τελικό από τα τρία στάδια. Είναι το έργο μίας ακόμη νέας εποχής και δεν αντιπροσωπεύει το σύνολο του έργου διαχείρισης. Το σχέδιο διαχείρισης που αριθμεί έξι χιλιάδες έτη χωρίζεται σε τρία στάδια έργου. Κανένα στάδιο από μόνο του δεν μπορεί να αντιπροσωπεύσει το έργο των τριών εποχών, κι αντιπροσωπεύει μόνο ένα μέρος του συνόλου. Το όνομα Ιεχωβά δεν μπορεί να αντιπροσωπεύσει ολόκληρη τη διάθεση του Θεού. Το γεγονός ότι επιτέλεσε το έργο Του κατά την Εποχή του Νόμου δεν αποδεικνύει ότι ο Θεός μπορεί να είναι μόνο ο Θεός υπό τον νόμο. Ο Ιεχωβά θέσπισε νόμους για τον άνθρωπο και του μεταβίβασε εντολές, ζητώντας από τον άνθρωπο να χτίσει τον ναό και τα θυσιαστήρια. Το έργο που επιτέλεσε αντιπροσωπεύει μόνο την Εποχή του Νόμου. Αυτό το έργο που επιτέλεσε δεν αποδεικνύει ότι ο Θεός είναι μόνο ένας Θεός που ζητά από τον άνθρωπο να τηρεί τον νόμο, ούτε ότι είναι ο Θεός στον ναό, ούτε ότι είναι ο Θεός ενώπιον του θυσιαστηρίου. Αυτό θα ήταν αναληθές. Το έργο που επιτελέστηκε υπό τον νόμο μπορεί να αντιπροσωπεύει μόνο μία εποχή. Επομένως, αν ο Θεός επιτελούσε μόνο το έργο της Εποχής του Νόμου, ο άνθρωπος θα περιόριζε τον Θεό στον εξής ορισμό: «Ο Θεός είναι ο Θεός στον ναό και, προκειμένου να υπηρετήσουμε τον Θεό, πρέπει να φορέσουμε άμφια και να εισέλθουμε στον ναό». Εάν το έργο της Εποχής της Χάριτος δεν είχε επιτελεστεί ποτέ και η Εποχή του Νόμου είχε συνεχιστεί μέχρι σήμερα, ο άνθρωπος δεν θα γνώριζε ότι ο Θεός είναι, επίσης, ελεήμων και στοργικός. Εάν δεν είχε επιτελεστεί το έργο της Εποχής του Νόμου και είχε επιτελεστεί μόνο το έργο της Εποχής της Χάριτος, τότε το μόνο που θα γνώριζε ο άνθρωπος θα ήταν ότι ο Θεός μπορεί απλώς να λυτρώσει τον άνθρωπο και να συγχωρήσει τις αμαρτίες του ανθρώπου. Ο άνθρωπος θα γνώριζε μόνο ότι Εκείνος είναι άγιος και αθώος, και ότι μπορεί να θυσιάσει τον εαυτό Του και να σταυρωθεί για χάρη του ανθρώπου. Ο άνθρωπος θα γνώριζε μόνο αυτά τα πράγματα και δεν θα κατανοούσε τίποτε άλλο. Έτσι, κάθε εποχή αντιπροσωπεύει ένα μέρος της διάθεσης του Θεού. Όσο για το ποιες πτυχές της διάθεσης του Θεού αντιπροσωπεύονται στην Εποχή του Νόμου, ποιες στην Εποχή της Χάριτος και ποιες στην παρούσα εποχή, μόνο όταν συγχωνευτούν και τα τρία στάδια σε μία ολότητα μπορούν να αποκαλύψουν ολόκληρη τη διάθεση του Θεού. Μόνο όταν ο άνθρωπος καταφέρει να γνωρίσει και τα τρία στάδια μπορεί να την κατανοήσει απόλυτα. Κανένα από τα τρία στάδια δεν μπορεί να παραλειφθεί. Θα δεις ολόκληρη τη διάθεση του Θεού μόνο αφότου καταφέρεις να γνωρίσεις αυτά τα τρία στάδια του έργου. Το γεγονός ότι ο Θεός ολοκλήρωσε το έργο Του την Εποχή του Νόμου δεν αποδεικνύει ότι είναι μόνο ο Θεός υπό τον νόμο, και το γεγονός ότι ολοκλήρωσε το έργο της λύτρωσης δεν σημαίνει ότι ο Θεός θα λυτρώνει για πάντα την ανθρωπότητα. Όλα αυτά είναι συμπεράσματα που συνήγαγε ο άνθρωπος. Εφόσον η Εποχή της Χάριτος έχει τελειώσει, δεν μπορείς να πεις ότι ο Θεός ανήκει μόνο στον σταυρό και ότι ο σταυρός και μόνο αντιπροσωπεύει τη σωτηρία του Θεού. Εάν το έκανες αυτό, θα όριζες τον Θεό. Στο παρόν στάδιο, ο Θεός επιτελεί κυρίως το έργο του λόγου, αλλά δεν μπορείς να πεις ότι ο Θεός δεν υπήρξε ποτέ ελεήμων στον άνθρωπο και ότι το μόνο που έχει φέρει είναι παίδευση και κρίση. Το έργο κατά τις έσχατες ημέρες αποκαλύπτει το έργο του Ιεχωβά και του Ιησού και όλα τα μυστήρια που δεν κατανοεί ο άνθρωπος, προκειμένου να αποκαλύψει τον προορισμό και το τέλος της ανθρωπότητας και να φέρει στο τέλος του το συνολικό έργο της σωτηρίας μεταξύ των ανθρώπων. Αυτό το στάδιο του έργου κατά τις έσχατες ημέρες ολοκληρώνει τα πάντα. Όλα τα μυστήρια που δεν κατανοεί ο άνθρωπος πρέπει να ξεδιπλωθούν ώστε να μπορέσει ο άνθρωπος να τα εξετάσει εις βάθος και να τα κατανοήσει ξεκάθαρα μες στην καρδιά του. Τότε μόνο μπορεί να ταξινομηθεί η ανθρώπινη φυλή κατά είδος. Μόνο μετά την ολοκλήρωση του σχεδίου διαχείρισης που αριθμεί έξι χιλιάδες έτη, θα κατορθώσει ο άνθρωπος να κατανοήσει τη διάθεση του Θεού στην ολότητά της, διότι η διαχείρισή Του θα έχει φτάσει τότε στο τέλος της. Τώρα που έχετε βιώσει το έργο του Θεού στην τελική εποχή, ποια είναι η διάθεση του Θεού; Τολμάς άραγε να πεις ότι ο Θεός είναι ο Θεός που εκφέρει μόνο λόγια και τίποτε άλλο; Δεν θα τολμούσες να καταλήξεις σε αυτό το συμπέρασμα. Κάποιοι θα έλεγαν ότι ο Θεός είναι ο Θεός που αποκαλύπτει μυστήρια, ότι ο Θεός είναι το Αρνίο και Αυτός που λύνει τις επτά σφραγίδες. Κανείς, όμως, δεν τολμά να καταλήξει σε αυτό το συμπέρασμα. Άλλοι μπορεί να πουν ότι ο Θεός είναι η ενσαρκωμένη σάρκα, αλλά κι αυτό δεν θα ήταν σωστό. Άλλοι πάλι μπορεί να πουν ότι ο ενσαρκωμένος Θεός εκφέρει μόνο λόγια και δεν πραγματοποιεί σημεία και τέρατα, αλλά με τίποτα δεν θα τολμούσες να μιλήσεις κατ’ αυτόν τον τρόπο, διότι ο Ιησούς ενσαρκώθηκε και επιτέλεσε σημεία και τέρατα, οπότε δεν θα τολμούσες να ορίσεις τον Θεό με τέτοια ελαφρότητα. Όλο το έργο που επιτελείται καθ’ όλη τη διάρκεια των έξι χιλιάδων ετών του σχεδίου διαχείρισης έχει μόλις ολοκληρωθεί. Μόνο αφότου όλο αυτό το έργο αποκαλυφθεί στον άνθρωπο και επιτελεστεί μεταξύ των ανθρώπων θα γνωρίζει η ανθρωπότητα όλη τη διάθεση του Θεού και αυτό που Εκείνος έχει και είναι. Όταν το έργο αυτού του σταδίου ολοκληρωθεί τελείως, όλα τα μυστήρια που δεν έχει κατανοήσει ο άνθρωπος θα έχουν αποκαλυφθεί, όλες οι αλήθειες που δεν είχαν κατανοηθεί προηγουμένως θα έχουν αποσαφηνιστεί και η ανθρώπινη φυλή θα έχει μάθει το μελλοντικό της μονοπάτι και τον μελλοντικό της προορισμό. Αυτό είναι όλο το έργο που πρόκειται να επιτελεστεί στο παρόν στάδιο. Παρόλο που το μονοπάτι στο οποίο πορεύεται ο άνθρωπος σήμερα είναι επίσης το μονοπάτι του σταυρού και το μονοπάτι των βασάνων, αυτά που κάνει πράξη, που τρώει, πίνει και απολαμβάνει ο άνθρωπος σήμερα διαφέρουν κατά πολύ από αυτά που έτυχαν στον άνθρωπο υπό τον νόμο και κατά την Εποχή της Χάριτος. Αυτό που ζητείται από τον άνθρωπο σήμερα διαφέρει από αυτό που του ζητήθηκε στο παρελθόν και διαφέρει ακόμη περισσότερο από αυτό που ζητήθηκε από τον άνθρωπο την Εποχή του Νόμου. Και τι ζητήθηκε από τον άνθρωπο υπό τον νόμο όταν ο Θεός επιτελούσε το έργο Του στο Ισραήλ; Του ζητήθηκε απλώς να τηρεί το Σάββατο και τους νόμους του Ιεχωβά. Κανείς δεν επιτρεπόταν να εργάζεται το Σάββατο ή να παραβαίνει τους νόμους του Ιεχωβά. Αλλά αυτό δεν ισχύει τώρα. Το Σάββατο, ο άνθρωπος εργάζεται, συναθροίζεται και προσεύχεται ως συνήθως, και δεν του επιβάλλεται κανένας περιορισμός. Οι άνθρωποι της Εποχής της Χάριτος έπρεπε να βαφτιστούν και επιπλέον, καλούνταν να νηστεύουν, να κόβουν τον άρτο, να πίνουν κρασί, να καλύπτουν την κεφαλή τους και να πλένουν τα πόδια των άλλων. Τώρα, αυτοί οι κανόνες έχουν μεν καταργηθεί, αλλά έχουν τεθεί μεγαλύτερες απαιτήσεις στον άνθρωπο, διότι το έργο του Θεού βαθαίνει συνεχώς και η είσοδος του ανθρώπου φτάνει σε όλο και υψηλότερα επίπεδα. Στο παρελθόν, ο Ιησούς επέθετε τα χέρια Του πάνω στον άνθρωπο και προσευχόταν, αλλά τώρα που έχουν ειπωθεί τα πάντα, τι νόημα έχει η χειροθεσία; Τα λόγια από μόνα τους μπορούν να επιτύχουν αποτελέσματα. Όταν επέθετε τα χέρια Του πάνω στον άνθρωπο στο παρελθόν, το έκανε για να ευλογήσει τον άνθρωπο και να τον θεραπεύσει από τις ασθένειές του. Έτσι εργαζόταν το Άγιο Πνεύμα εκείνη την εποχή, αλλά αυτό δεν ισχύει πλέον. Τώρα, το Άγιο Πνεύμα χρησιμοποιεί λόγια για να εργαστεί και να επιτύχει αποτελέσματα. Τα λόγια Του σας έχουν διατυπωθεί ξεκάθαρα, κι εσείς θα πρέπει να τα κάνετε πράξη όπως ακριβώς σας έχουν πει. Τα λόγια Του είναι το θέλημά Του· αποτελούν το έργο που Εκείνος επιθυμεί να επιτελέσει. Μέσω των λόγων Του, θα κατανοήσεις το θέλημά Του και αυτό που σου ζητά να επιτύχεις, και μπορείς να κάνεις τα λόγια Του πράξη απευθείας, χωρίς να χρειάζεται η χειροθεσία. Κάποιοι μπορεί να πουν: «Επίθεσε τα χέρια Σου επάνω μου! Επίθεσε τα χέρια Σου επάνω μου, ώστε να μπορέσω να λάβω την ευλογία Σου και να Σε μεταλάβω». Όλα αυτά αποτελούν παρωχημένες πρακτικές του παρελθόντος, οι οποίες είναι πλέον απαρχαιωμένες, διότι η εποχή έχει αλλάξει. Το Άγιο Πνεύμα εργάζεται σύμφωνα με την εποχή· δεν εργάζεται ούτε τυχαία ούτε σύμφωνα με καθορισμένους κανόνες. Η εποχή έχει αλλάξει, και μια νέα εποχή φέρνει, απαραιτήτως, και νέο έργο. Αυτό ισχύει για κάθε στάδιο του έργου, οπότε το έργο Του δεν επαναλαμβάνεται ποτέ. Κατά την Εποχή της Χάριτος, ο Ιησούς επιτέλεσε εύλογο έργο αυτού του είδους· για παράδειγμα, θεράπευε ασθένειες, εξέβαλλε τα δαιμόνια, επέθετε τα χέρια Του πάνω στον άνθρωπο για να προσευχηθεί γι’ αυτόν και ευλογούσε τον άνθρωπο. Ωστόσο, θα ήταν ανώφελο αν τα ξαναέκανε αυτά τη σήμερον ημέρα. Έτσι εργαζόταν το Άγιο Πνεύμα εκείνον τον καιρό, διότι τότε ήταν η Εποχή της Χάριτος, και υπήρχε επαρκής χάρη για να απολαύσει ο άνθρωπος. Δεν του ζητήθηκε να πληρώσει κανενός είδους τίμημα και, εφόσον είχε πίστη, θα λάμβανε χάρη. Όλοι τύγχαναν μεγάλης χάρης. Τώρα η εποχή έχει αλλάξει και το έργο του Θεού έχει προχωρήσει περαιτέρω· η παρακοή του ανθρώπου και τα ακάθαρτα στοιχεία που υπάρχουν μέσα του θα απομακρυνθούν μέσω της παίδευσης και της κρίσης. Εφόσον εκείνο το στάδιο ήταν το στάδιο της λύτρωσης, ήταν αναγκαίο να εργαστεί ο Θεός κατ’ αυτόν τον τρόπο, δείχνοντας αρκετή χάρη ώστε να την απολαύσει ο άνθρωπος, προκειμένου να μπορέσει ο άνθρωπος να λυτρωθεί από την αμαρτία και, μέσω της χάρης, να συγχωρεθεί για τις αμαρτίες του. Αυτό το τρέχον στάδιο έχει σκοπό να εκθέσει την αδικία που υπάρχει μέσα στον άνθρωπο μέσω της παίδευσης, της κρίσης, της πάταξης των λόγων, καθώς και της πειθαρχίας και της αποκάλυψης των λόγων, έτσι ώστε η ανθρωπότητα να μπορέσει στη συνέχεια να σωθεί. Πρόκειται για έργο που είναι πιο εμπεριστατωμένο από τη λύτρωση. Η χάρη κατά την Εποχή της Χάριτος επαρκούσε για την ευχαρίστηση του ανθρώπου· τώρα που ο άνθρωπος έχει ήδη βιώσει αυτήν τη χάρη, δεν πρέπει πλέον να την απολαμβάνει. Αυτό το έργο ανήκει πλέον στο παρελθόν και δεν πρέπει να επιτελείται άλλο πια. Τώρα ο άνθρωπος θα σώζεται μέσω της κρίσης του λόγου. Αφότου ο άνθρωπος κριθεί, παιδευτεί και εξευγενιστεί, η διάθεσή του αλλάζει. Δεν οφείλεται όλο αυτό στα λόγια που εξέφερα; Κάθε στάδιο του έργου επιτελείται σύμφωνα με την ανάπτυξη ολόκληρης της ανθρώπινης φυλής και σύμφωνα με την εποχή. Όλο το έργο είναι σημαντικό και όλο επιτελείται για χάρη της τελικής σωτηρίας, ώστε να έχει η ανθρωπότητα έναν καλό προορισμό στο μέλλον και ώστε, στο τέλος, να ταξινομηθεί η ανθρωπότητα κατά είδος.\nΤο έργο των εσχάτων ημερών είναι η εκφορά λόγων. Στον άνθρωπο μπορούν να λάβουν χώρα μεγάλες αλλαγές μέσω των λόγων. Οι αλλαγές που συμβαίνουν τώρα στους ανθρώπους που αποδέχθηκαν αυτά τα λόγια είναι πολύ μεγαλύτερες από εκείνες που έλαβαν χώρα στους ανθρώπους που αποδέχθηκαν τα σημεία και τέρατα της Εποχής της Χάριτος. Διότι, την Εποχή της Χάριτος, τα δαιμόνια εκβάλλονταν από τον άνθρωπο μέσω της χειροθεσίας και της προσευχής, αλλά οι διεφθαρμένες διαθέσεις παρέμεναν ακόμα μέσα στον άνθρωπο. Ο άνθρωπος θεραπευόταν από την ασθένειά του και οι αμαρτίες του συγχωρούνταν, αλλά όσο για το πώς θα αποβάλλονταν οι διεφθαρμένες σατανικές διαθέσεις μέσα από τον άνθρωπο, αυτό το έργο δεν είχε επιτελεστεί ακόμα. Ο άνθρωπος σώθηκε και έλαβε συγχώρεση για τις αμαρτίες του μόνο λόγω της πίστης του, αλλά η αμαρτωλή φύση του ανθρώπου δεν εξαλείφθηκε και παρέμενε μέσα του. Οι αμαρτίες του ανθρώπου συγχωρέθηκαν μέσω του ενσαρκωμένου Θεού, αλλά αυτό δεν σήμαινε ότι ο άνθρωπος δεν είχε πλέον την αμαρτία μέσα του. Οι αμαρτίες του ανθρώπου μπορούσαν να συγχωρεθούν μέσω της προσφοράς περί αμαρτίας, αλλά όσο για το πώς ακριβώς μπορεί να μην αμαρτάνει πλέον ο άνθρωπος και πώς μπορεί να εξαλειφθεί ολοκληρωτικά και να μεταμορφωθεί η αμαρτωλή του φύση, ο άνθρωπος δεν είναι σε θέση να λύσει αυτό το πρόβλημα. Οι αμαρτίες του ανθρώπου συγχωρέθηκαν, κι αυτό οφείλεται στο έργο της σταύρωσης του Θεού, αλλά ο άνθρωπος συνέχισε να ζει μέσα στη διεφθαρμένη σατανική διάθεση του παρελθόντος. Ως εκ τούτου, ο άνθρωπος πρέπει να σωθεί πλήρως από τη διεφθαρμένη σατανική διάθεσή του, ώστε η αμαρτωλή του φύση να αποβληθεί ολοκληρωτικά και να μην αναπτυχθεί ποτέ ξανά, καθιστώντας, έτσι, δυνατή τη μεταμόρφωση της διάθεσης του ανθρώπου. Αυτό θα προϋπέθετε ο άνθρωπος να κατανοεί το μονοπάτι της ανάπτυξης στη ζωή, να κατανοεί την οδό της ζωής, καθώς και τον τρόπο να αλλάξει τη διάθεσή του. Επιπλέον, θα προϋπέθετε ο άνθρωπος να ενεργεί σύμφωνα με αυτό το μονοπάτι, έτσι ώστε η διάθεσή του να μπορεί σταδιακά να αλλάξει κι εκείνος να μπορεί να ζήσει υπό τη λάμψη του φωτός, ώστε όλα όσα κάνει να είναι σύμφωνα με το θέλημα του Θεού, ώστε να μπορέσει να αποβάλει τη διεφθαρμένη σατανική διάθεσή του και ώστε να απελευθερωθεί από την επιρροή του σκότους του Σατανά, κι έτσι να αναδυθεί τελείως από την αμαρτία. Τότε μόνο θα λάβει ο άνθρωπος πλήρη σωτηρία. Τον καιρό που επιτελούσε ο Ιησούς το έργο Του, η γνώση του ανθρώπου γι’ Αυτόν ήταν ακόμα ασαφής και αόριστη. Ο άνθρωπος πίστευε ανέκαθεν ότι ήταν ο υιός του Δαβίδ και διακήρυττε πως ήταν μεγάλος προφήτης και ο φιλάνθρωπος Κύριος που λύτρωσε τον άνθρωπο από τις αμαρτίες του. Ορισμένοι, με βάση την πίστη τους, θεραπεύτηκαν αγγίζοντας μόνο την άκρη του ενδύματός Του. Οι τυφλοί βρήκαν το φως τους και ακόμη και οι νεκροί επανήλθαν στη ζωή. Ωστόσο, ο άνθρωπος δεν μπορούσε να ανακαλύψει τη διεφθαρμένη σατανική διάθεση που ήταν βαθιά ριζωμένη μέσα του, ούτε ήξερε πώς να την αποβάλει. Ο άνθρωπος έλαβε πολλή χάρη, όπως τη γαλήνη και την ευτυχία της σάρκας, την ευλογία ολόκληρης της οικογένειας μέσω της πίστης ενός μέλους της, τη θεραπεία ασθενειών και ούτω καθεξής. Τα υπόλοιπα ήταν οι καλές πράξεις του ανθρώπου και η ευσεβής εμφάνισή του. Εάν κάποιος μπορούσε να ζήσει βάσει αυτών, τότε θεωρείτο αποδεκτός πιστός. Μόνο τέτοιου είδους πιστοί μπορούσαν να εισέλθουν στον ουρανό μετά θάνατον, πράγμα που σήμαινε ότι είχαν σωθεί. Εντούτοις, κατά τη διάρκεια της ζωής τους, αυτοί οι άνθρωποι δεν κατανοούσαν διόλου την οδό της ζωής. Το μόνο που έκαναν ήταν να διαπράττουν αμαρτίες κι έπειτα να εξομολογούνται τις αμαρτίες τους, σε έναν συνεχή κύκλο, χωρίς να έχουν κάποιο μονοπάτι για να αλλάξουν τη διάθεσή τους: Αυτή ήταν η κατάσταση του ανθρώπου την Εποχή της Χάριτος. Έχει λάβει ο άνθρωπος πλήρη σωτηρία; Όχι! Επομένως, αφότου τελείωσε εκείνο το στάδιο του έργου, παρέμενε ακόμα το έργο της κρίσης και της παίδευσης. Αυτό το στάδιο έχει σκοπό να κάνει τον άνθρωπο αγνό μέσω του λόγου, δίνοντάς του, έτσι, ένα μονοπάτι να ακολουθήσει. Αυτό το στάδιο δεν θα ήταν αποδοτικό ή ουσιαστικό εάν συνέχιζε την εκβολή των δαιμονίων, διότι δεν θα κατόρθωνε να εξαλείψει την αμαρτωλή φύση του ανθρώπου και ο άνθρωπος θα έμενε στάσιμος στη συγχώρεση των αμαρτιών του. Μέσα από την προσφορά περί αμαρτίας, ο άνθρωπος έχει συγχωρεθεί για τις αμαρτίες του, διότι το έργο της σταύρωσης έχει ήδη φτάσει στο τέλος του και ο Θεός έχει επικρατήσει του Σατανά. Ωστόσο, εφόσον η διεφθαρμένη διάθεση του ανθρώπου παραμένει μέσα του, ο άνθρωπος μπορεί ακόμη να αμαρτάνει και να αντιστέκεται στον Θεό, και ο Θεός δεν έχει κερδίσει την ανθρωπότητα. Αυτός είναι ο λόγος για τον οποίο, σε αυτό το στάδιο του έργου, ο Θεός χρησιμοποιεί τον λόγο για να εκθέσει τη διεφθαρμένη διάθεση του ανθρώπου, κάνοντάς τον να ασκείται σύμφωνα με το σωστό μονοπάτι. Αυτό το στάδιο είναι πιο ουσιαστικό από το προηγούμενο, καθώς και πιο αποδοτικό, διότι τώρα ο λόγος προμηθεύει άμεσα τη ζωή του ανθρώπου και καθιστά δυνατή την πλήρη ανανέωση της διάθεσης του ανθρώπου. Πρόκειται για ένα πολύ πιο εμπεριστατωμένο στάδιο του έργου. Επομένως, η ενσάρκωση κατά τις έσχατες ημέρες έχει ολοκληρώσει τη σημασία της ενσάρκωσης του Θεού και έχει περατώσει πλήρως το σχέδιο διαχείρισης του Θεού για τη σωτηρία του ανθρώπου.\nΟ Θεός δεν σώζει τον άνθρωπο χρησιμοποιώντας απευθείας τη μέθοδο του Πνεύματος και την ταυτότητα του Πνεύματος, διότι το Πνεύμα Του δεν μπορεί μήτε να το αγγίξει, μήτε να το δει, μήτε και να το προσεγγίσει ο άνθρωπος. Αν προσπαθούσε να σώσει τον άνθρωπο χρησιμοποιώντας απευθείας τη μέθοδο του Πνεύματος, ο άνθρωπος δεν θα ήταν σε θέση να λάβει τη σωτηρία Του. Αν ο Θεός δεν ενδυόταν την εξωτερική μορφή ενός δημιουργημένου ανθρώπου, ο άνθρωπος δεν θα ήταν σε θέση να λάβει αυτήν τη σωτηρία. Διότι ο άνθρωπος δεν μπορεί με κανέναν τρόπο να Τον προσεγγίσει, όπως κανείς δεν μπορούσε να πλησιάσει το σύννεφο του Ιεχωβά. Μόνο με το να γίνει ένα δημιουργημένο ανθρώπινο ον, δηλαδή, μόνο βάζοντας τον λόγο Του στο σώμα από σάρκα στο οποίο πρόκειται να μεταμορφωθεί, μπορεί Εκείνος να ενσταλάξει προσωπικά τον λόγο σε όλους όσοι Τον ακολουθούν. Τότε μόνο μπορεί ο άνθρωπος να δει και να ακούσει προσωπικά τον λόγο Του και, επιπλέον, να πάρει στην κατοχή του τον λόγο Του και, μέσω αυτού, να σωθεί ολοκληρωτικά. Εάν ο Θεός δεν ενσαρκωνόταν, κανένας θνητός δεν θα μπορούσε να λάβει τόσο μεγάλη σωτηρία, και δεν θα σωζόταν ούτε ένας άνθρωπος. Εάν το Πνεύμα του Θεού εργαζόταν απευθείας μεταξύ των ανθρώπων, ολόκληρη η ανθρωπότητα θα πατασσόταν ή, διαφορετικά, εφόσον δεν θα είχε τρόπο να έλθει σε επαφή με τον Θεό, θα πιανόταν αιχμάλωτη του Σατανά. Η πρώτη ενσάρκωση έγινε για να λυτρωθεί ο άνθρωπος από την αμαρτία, να λυτρωθεί μέσω του σαρκικού σώματος του Ιησού· με άλλα λόγια, Εκείνος έσωσε τον άνθρωπο από τον σταυρό, αλλά η διεφθαρμένη σατανική διάθεση παρέμενε ακόμα μέσα στον άνθρωπο. Η δεύτερη ενσάρκωση δεν θα λειτουργεί πλέον ως προσφορά περί αμαρτίας, αλλά, αντιθέτως, θα σώζει πλήρως όσους λυτρώθηκαν από την αμαρτία. Αυτό γίνεται έτσι ώστε όσοι έχουν συγχωρεθεί να μπορούν να απελευθερωθούν από τις αμαρτίες τους, να γίνουν τελείως καθαροί και, επιτυγχάνοντας αλλαγή στη διάθεσή τους, να απελευθερωθούν από την επιρροή του σκότους του Σατανά και να επιστρέψουν ενώπιον του θρόνου του Θεού. Μόνο κατ’ αυτόν τον τρόπο μπορεί να καθαγιαστεί τελείως ο άνθρωπος. Αφότου έφτασε στο τέλος της η Εποχή του Νόμου και, αρχής γενομένης από την Εποχή της Χάριτος, ο Θεός ξεκίνησε το έργο της σωτηρίας, το οποίο συνεχίζεται μέχρι τις έσχατες ημέρες, οπότε και θα εξαγνίσει τελείως την ανθρωπότητα κρίνοντας και παιδεύοντας την ανθρώπινη φυλή εξαιτίας της ανυπακοής της. Τότε μόνο θα ολοκληρώσει ο Θεός το έργο της σωτηρίας και θα εισέλθει στην ανάπαυση. Επομένως, στα τρία στάδια του έργου, ο Θεός ενσαρκώθηκε μόνο δύο φορές για να επιτελέσει ο ίδιος το έργο Του μεταξύ των ανθρώπων. Αυτό συμβαίνει επειδή μόνο ένα από τα τρία στάδια του έργου είναι η καθοδήγηση του ανθρώπου στο να ζει τη ζωή του, ενώ τα άλλα δύο αποτελούν το έργο της σωτηρίας. Μόνο με το να ενσαρκωθεί μπορεί ο Θεός να ζήσει μαζί με τον άνθρωπο, να βιώσει τα βάσανα του κόσμου και να ζήσει σε ένα κανονικό σώμα από σάρκα. Μόνο κατ’ αυτόν τον τρόπο μπορεί να παράσχει στους ανθρώπους την πρακτική οδό που χρειάζονται ως δημιουργημένα όντα. Ο άνθρωπος λαμβάνει πλήρη σωτηρία από τον Θεό μέσω της ενσάρκωσης του Θεού, και όχι απευθείας από τον ουρανό ως απάντηση στις προσευχές του. Διότι, εφόσον ο άνθρωπος είναι από σάρκα και οστά, δεν είναι σε θέση να δει το Πνεύμα του Θεού, πόσο μάλλον δε, να προσεγγίσει το Πνεύμα Του. Το μόνο με το οποίο μπορεί να έλθει σε επαφή ο άνθρωπος είναι η ενσάρκωση του Θεού, και μόνο μέσω αυτής είναι ο άνθρωπος σε θέση να συλλάβει όλες τις οδούς και όλες τις αλήθειες και να λάβει πλήρη σωτηρία. Η δεύτερη ενσάρκωση θα αρκεί για να απαλλάξει τον άνθρωπο από τις αμαρτίες του και να τον εξαγνίσει πλήρως. Συνεπώς, η δεύτερη ενσάρκωση θα περατώσει όλο το έργο του Θεού στη σάρκα και θα ολοκληρώσει τη σημασία της ενσάρκωσης του Θεού. Από εκεί και πέρα, το έργο του ενσαρκωμένου Θεού θα έχει ολοκληρωθεί πλήρως. Μετά τη δεύτερη ενσάρκωση, δεν θα ενσαρκωθεί για τρίτη φορά για το έργο Του. Διότι ολόκληρη η διαχείρισή Του θα έχει φτάσει στο τέλος της. Η ενσάρκωση κατά τις έσχατες ημέρες θα έχει κερδίσει πλήρως τον εκλεκτό Του λαό και όλοι οι άνθρωποι κατά τις έσχατες ημέρες θα έχουν ταξινομηθεί κατά είδος. Δεν θα επιτελεί πλέον το έργο της σωτηρίας, ούτε θα επιστρέψει στη σάρκα για να επιτελέσει κάποιο έργο. Στο έργο των εσχάτων ημερών, ο λόγος είναι ισχυρότερος από την εκδήλωση σημείων και τεράτων, και η εξουσία του λόγου υπερβαίνει εκείνη των σημείων και των τεράτων. Ο λόγος εκθέτει όλες τις διεφθαρμένες διαθέσεις που κρύβονται βαθιά μες στην καρδιά του ανθρώπου. Δεν είσαι σε θέση να τις αναγνωρίσεις μόνος σου. Όταν σου αποκαλυφθούν μέσω του λόγου, θα φτάσεις φυσικά στο σημείο να τις ανακαλύψεις· δεν θα μπορείς να τις αρνηθείς και θα πειστείς απόλυτα. Αυτή δεν είναι η εξουσία του λόγου; Αυτό είναι το αποτέλεσμα που επιτυγχάνεται από το έργο του λόγου σήμερα. Επομένως, ο άνθρωπος δεν μπορεί να σωθεί πλήρως από τις αμαρτίες του μέσω της θεραπείας ασθενειών και της εκβολής των δαιμονίων, ούτε μπορεί να ολοκληρωθεί πλήρως μέσω της εκδήλωσης σημείων και τεράτων. Η εξουσία της θεραπείας των ασθενειών και της εκβολής των δαιμονίων δίνει μονάχα χάρη στον άνθρωπο, αλλά η σάρκα του ανθρώπου εξακολουθεί να ανήκει στον Σατανά και η διεφθαρμένη σατανική διάθεση παραμένει ακόμα μέσα στον άνθρωπο. Με άλλα λόγια, ό,τι δεν έχει καθαριστεί, εξακολουθεί να ανήκει στην αμαρτία και την ακαθαρσία. Μόνο αφότου ο άνθρωπος γίνει καθαρός μέσω του λόγου, μπορεί να κερδηθεί από τον Θεό και να καθαγιαστεί. Όταν τα δαιμόνια εκβλήθηκαν από τον άνθρωπο και αυτός λυτρώθηκε, αυτό σήμαινε μόνο ότι αποσπάστηκε από τα χέρια του Σατανά και επέστρεψε στον Θεό. Ωστόσο, χωρίς να έχει γίνει καθαρός και χωρίς να έχει αλλαχθεί από τον Θεό, παραμένει διεφθαρμένος άνθρωπος. Μέσα στον άνθρωπο εξακολουθούν να υπάρχουν η ακαθαρσία, η εναντίωση και η ανυπακοή· ο άνθρωπος έχει επιστρέψει στον Θεό μόνο μέσω της λύτρωσης από Εκείνον, αλλά δεν έχει την παραμικρή γνώση του Θεού και εξακολουθεί να είναι ικανός να Του αντιστέκεται και να Τον προδίδει. Προτού λυτρωθεί ο άνθρωπος, πολλά από τα δηλητήρια του Σατανά είχαν ήδη φυτευτεί μέσα του και, μετά από χιλιάδες έτη διαφθοράς από τον Σατανά, έχει μέσα του μια καθιερωμένη φύση που αντιστέκεται στον Θεό. Επομένως, όταν λυτρωθεί ο άνθρωπος, αυτό δεν είναι τίποτα περισσότερο από λύτρωση κατά την οποία ο άνθρωπος αγοράζεται έναντι υψηλού τιμήματος, αλλά η δηλητηριώδης φύση μέσα του δεν έχει εξαλειφθεί. Ο άνθρωπος, που είναι τόσο μιαρός, πρέπει να υποβληθεί σε αλλαγή προτού γίνει άξιος να υπηρετήσει τον Θεό. Μέσω αυτού του έργου της κρίσης και της παίδευσης, ο άνθρωπος θα καταφέρει να γνωρίσει πλήρως την ακάθαρτη και διεφθαρμένη ουσία μέσα του και θα μπορέσει να αλλάξει εντελώς και να γίνει καθαρός. Μόνο κατ’ αυτόν τον τρόπο μπορεί ο άνθρωπος να αξιωθεί να επιστρέψει ενώπιον του θρόνου του Θεού. Όλο το έργο που επιτελείται σήμερα έχει σκοπό να γίνει ο άνθρωπος καθαρός και να αλλάξει. Μέσω της κρίσης και της παίδευσης του λόγου, και μέσω του εξευγενισμού, ο άνθρωπος μπορεί να αποβάλει τη διαφθορά του και να γίνει αγνός. Αντί να θεωρηθεί πως αυτό το στάδιο του έργου είναι εκείνο της σωτηρίας, θα ήταν πιο κατάλληλο να ειπωθεί ότι είναι το έργο του εξαγνισμού. Στην πραγματικότητα, αυτό είναι το στάδιο της κατάκτησης, καθώς και το δεύτερο στάδιο του έργου της σωτηρίας. Ο άνθρωπος φτάνει στο σημείο να κερδηθεί από τον Θεό μέσω της κρίσης και της παίδευσης του λόγου, και όλες οι ακαθαρσίες, οι αντιλήψεις, τα κίνητρα και οι προσωπικές φιλοδοξίες μέσα στην καρδιά του ανθρώπου αποκαλύπτονται πλήρως μέσω της χρήσης του λόγου ο οποίος εξευγενίζει, κρίνει και αποκαλύπτει. Αν και ο άνθρωπος μπορεί να έχει λυτρωθεί και να έχει συγχωρεθεί για τις αμαρτίες του, αυτό μπορεί να οφείλεται μόνο στο ότι ο Θεός δεν ενθυμείται τις παραβάσεις του ανθρώπου και δεν φέρεται στον άνθρωπο σύμφωνα με τις παραβάσεις του. Ωστόσο, όταν ο άνθρωπος, ο οποίος ζει σε ένα σώμα από σάρκα, δεν έχει απελευθερωθεί από την αμαρτία, μπορεί μόνο να συνεχίσει να αμαρτάνει, αποκαλύπτοντας ασταμάτητα τη διεφθαρμένη σατανική διάθεσή του. Αυτή είναι η ζωή που διάγει ο άνθρωπος —ένας ατελείωτος κύκλος αμαρτίας και συγχώρεσης. Η πλειονότητα των ανθρώπων αμαρτάνει την ημέρα, κι απλώς εξομολογείται το βράδυ. Έτσι, παρόλο που η προσφορά περί αμαρτίας είναι αενάως αποτελεσματική για τον άνθρωπο, δεν θα μπορέσει να σώσει τον άνθρωπο από την αμαρτία. Έχει ολοκληρωθεί μόνο το ήμισυ του έργου της σωτηρίας, γιατί ο άνθρωπος εξακολουθεί να έχει διεφθαρμένη διάθεση. Για παράδειγμα, όταν οι άνθρωποι αντιλήφθηκαν ότι ήταν απόγονοι του Μωάβ, εξέφρασαν παράπονα, έπαψαν να επιδιώκουν τη ζωή και έγιναν τελείως αρνητικοί. Αυτό δεν καταδεικνύει ότι η ανθρωπότητα δεν είναι ακόμα σε θέση να υποταχθεί ολοκληρωτικά στο κράτος του Θεού; Αυτή δεν είναι επακριβώς η διεφθαρμένη σατανική διάθεσή της; Όταν δεν υποβαλλόσουν σε παίδευση, ύψωνες τα χέρια σου πιο ψηλά από όλους τους άλλους, πιο ψηλά ακόμα κι από του Ιησού. Και φώναζες με δυνατή φωνή: «Να γίνω αγαπητός υιός του Θεού! Να γίνω οικείος του Θεού! Θα προτιμούσαμε να πεθάνουμε παρά να προσκυνήσουμε τον Σατανά! Επαναστατούμε εναντίον του παλαιού Σατανά! Επαναστατούμε εναντίον του μεγάλου κόκκινου δράκοντα! Είθε ο μεγάλος κόκκινος δράκοντας να χάσει τελείως την εξουσία! Είθε ο Θεός να μας καταστήσει ολοκληρωμένους!» Οι κραυγές σου ήταν πιο δυνατές από όλων των άλλων. Αλλά τότε ήρθε ο καιρός της παίδευσης και, για άλλη μια φορά, αποκαλύφθηκε η διεφθαρμένη διάθεση των ανθρώπων. Τότε οι κραυγές τους έσβησαν και η αποφασιστικότητά τους χάθηκε. Αυτή είναι η διαφθορά του ανθρώπου· είναι πιο βαθιά εδραιωμένη από την αμαρτία, είναι κάτι που φύτεψε ο Σατανάς και είναι βαθιά ριζωμένη μέσα στον άνθρωπο. Δεν είναι εύκολο να αντιληφθεί ο άνθρωπος τις αμαρτίες του· δεν είναι σε θέση να αναγνωρίσει τη βαθιά ριζωμένη φύση του και πρέπει να στηριχθεί στην κρίση του λόγου για να επιτύχει αυτό το αποτέλεσμα. Μόνο έτσι μπορεί ο άνθρωπος να αλλάξει σταδιακά από εκείνο το σημείο κι έπειτα. Ο άνθρωπος φώναζε έτσι στο παρελθόν επειδή δεν κατανοούσε καθόλου την έμφυτη διεφθαρμένη διάθεσή του. Αυτές είναι οι ακαθαρσίες που υπάρχουν μέσα στον άνθρωπο. Κατά τη διάρκεια μιας τόσο μακράς περιόδου κρίσης και παίδευσης, ο άνθρωπος ζούσε σε μια τεταμένη ατμόσφαιρα. Δεν επιτεύχθηκαν άραγε όλα αυτά μέσω του λόγου; Δεν φώναζες πολύ δυνατά και πριν από τη δοκιμασία των παρόχων υπηρεσιών; «Εισέλθετε στη βασιλεία! Όλοι όσοι αποδέχονται αυτό το όνομα θα εισέλθουν στη βασιλεία! Όλοι θα μεταλάβουν τον Θεό!» Όταν ήλθε η δοκιμασία των παρόχων υπηρεσιών, δεν φώναζες πια. Στην αρχή, όλοι φώναζαν: «Θεέ μου! Όπου κι αν με τοποθετήσεις, θα υποταχθώ στην καθοδήγησή Σου». Όταν οι άνθρωποι διάβασαν τα εξής λόγια του Θεού: «Ποιος θα είναι ο Παύλος Μου;» είπαν: «Είμαι πρόθυμος!» Τότε είδαν τα λόγια: «Και όσον αφορά την πίστη του Ιώβ;» και είπαν: «Είμαι πρόθυμος να θεωρήσω χρέος μου να έχω την πίστη του Ιώβ. Θεέ μου, δοκίμασέ με, Σε παρακαλώ!» Όταν ήλθε η δοκιμασία των παρόχων υπηρεσιών, κατέρρευσαν αμέσως και μετά βίας μπορούσαν να σηκωθούν πάλι όρθιοι. Κατόπιν αυτού, λίγο-λίγο, οι ακαθαρσίες στην καρδιά τους μειώθηκαν σταδιακά. Αυτό δεν επιτεύχθηκε μέσω του λόγου; Επομένως, ό,τι έχετε βιώσει σήμερα είναι τα αποτελέσματα που επιτεύχθηκαν μέσω του λόγου, και είναι ακόμα μεγαλύτερα από αυτά που επιτεύχθηκαν μέσω της επιτέλεσης σημείων και τεράτων από τον Ιησού. Η δόξα του Θεού που βλέπεις και η εξουσία του ίδιου του Θεού που βλέπεις δεν γίνονται αντιληπτά μόνο μέσω της σταύρωσης, της θεραπείας ασθενειών και της εκβολής των δαιμονίων· πολύ περισσότερο, γίνονται αντιληπτά μέσω της κρίσης του λόγου Του. Αυτό σου δείχνει ότι η εξουσία και η δύναμη του Θεού δεν συνίστανται μόνο στην επιτέλεση των σημείων, τη θεραπεία ασθενειών και την εκβολή των δαιμονίων, αλλά ότι η κρίση του λόγου του Θεού είναι πιο ικανή να εκπροσωπήσει την εξουσία του Θεού και να αποκαλύψει την παντοδυναμία Του.\nΑυτά που έχει επιτύχει τώρα ο άνθρωπος —το ανάστημα, η γνώση, η αγάπη, η αφοσίωση, η υπακοή και η διορατικότητα που έχει σήμερα— είναι τα αποτελέσματα που επιτεύχθηκαν μέσω της κρίσης του λόγου. Το γεγονός ότι είσαι σε θέση να έχεις αφοσίωση και να παραμένεις όρθιος μέχρι σήμερα έχει επιτευχθεί μέσω του λόγου. Τώρα ο άνθρωπος βλέπει ότι το έργο του ενσαρκωμένου Θεού είναι πράγματι εξαιρετικό και ότι περιέχει πολλά που δεν μπορεί να επιτύχει ο άνθρωπος, τα οποία είναι μυστήρια και τα θαύματα. Ως εκ τούτου, πολλοί έχουν υποταχθεί. Κάποιοι δεν έχουν υποταχθεί ποτέ σε κανέναν άνθρωπο από την ημέρα της γέννησής τους, αλλά όταν βλέπουν τα σημερινά λόγια του Θεού, υποτάσσονται πλήρως χωρίς να το αντιλαμβάνονται, και δεν τολμούν να προβούν σε σχολαστική εξέταση ή να πουν οτιδήποτε άλλο. Η ανθρωπότητα έχει πέσει υπό τον λόγο και προσπέφτει υπό την κρίση του λόγου. Εάν το Πνεύμα του Θεού μιλούσε απευθείας στον άνθρωπο, όλοι οι άνθρωποι θα υποτάσσονταν στη φωνή, πέφτοντας κάτω χωρίς λόγια αποκαλύψεως, με τρόπο πολύ όμοιο με εκείνον που ο Παύλος έπεσε στο έδαφος εν μέσω του φωτός στον δρόμο προς τη Δαμασκό. Αν ο Θεός συνέχιζε να εργάζεται κατ’ αυτόν τον τρόπο, ο άνθρωπος δεν θα ήταν ποτέ σε θέση να γνωρίσει τη διαφθορά του μέσω της κρίσης του λόγου και, έτσι, να επιτύχει τη σωτηρία. Μόνο μέσω της ενσάρκωσης μπορεί ο Θεός να παραδώσει προσωπικά τα λόγια Του στα αυτιά κάθε ανθρώπινου όντος, έτσι ώστε όλοι όσοι έχουν αυτιά να μπορέσουν να ακούσουν τα λόγια Του και να λάβουν το έργο της κρίσης του λόγου. Αυτό το αποτέλεσμα επετεύχθη μόνο μέσω του λόγου Του, και όχι μέσω της εμφάνισης του Πνεύματος για να φοβίσει τον άνθρωπο ώστε να υποταχθεί. Μόνο μέσω αυτού του πρακτικού, μα συνάμα εξαιρετικού έργου, μπορεί να εκτεθεί πλήρως η παλιά διάθεση του ανθρώπου, η οποία βρίσκεται βαθιά κρυμμένη μέσα του για πολλά χρόνια, ώστε ο άνθρωπος να μπορέσει να την αναγνωρίσει και να την αλλάξει. Όλα αυτά αποτελούν το πρακτικό έργο του ενσαρκωμένου Θεού, κατά το οποίο, μιλώντας και κρίνοντας με πρακτικό τρόπο, επιτυγχάνει τα αποτελέσματα της κρίσης πάνω στον άνθρωπο μέσω του λόγου. Αυτή είναι η εξουσία του ενσαρκωμένου Θεού και η σημασία της ενσάρκωσης του Θεού. Γίνεται για να γνωστοποιηθεί η εξουσία του ενσαρκωμένου Θεού, να γνωστοποιηθούν τα αποτελέσματα που πέτυχε το έργο του λόγου, όπως και να γνωστοποιηθεί ότι το Πνεύμα έχει ενσαρκωθεί και επιδεικνύει την εξουσία Του κρίνοντας τον άνθρωπο μέσω του λόγου. Αν και η σάρκα Του είναι η εξωτερική μορφή μιας συνηθισμένης και κανονικής ανθρώπινης φύσης, τα αποτελέσματα που επιτυγχάνουν τα λόγια Του είναι εκείνα που δείχνουν στον άνθρωπο ότι Αυτός είναι γεμάτος εξουσία, ότι είναι ο ίδιος ο Θεός και ότι τα λόγια Του είναι η έκφραση του ίδιου του Θεού. Μέσω αυτού, καταδεικνύεται σε όλη την ανθρωπότητα ότι Αυτός είναι ο ίδιος ο Θεός, ότι είναι ο ίδιος ο Θεός που ενσαρκώθηκε, ότι κανείς δεν πρέπει να Τον προσβάλλει και ότι κανείς δεν μπορεί να υπερβεί την κρίση Του μέσω του λόγου και καμία δύναμη του σκότους δεν μπορεί να υπερισχύσει της εξουσίας Του. Ο άνθρωπος υποτάσσεται απόλυτα σε Αυτόν, διότι είναι ο Λόγος που ενσαρκώνεται, λόγω της εξουσίας Του και λόγω της κρίσης Του μέσω του λόγου. Το έργο που φέρνει η ενσάρκωσή Του είναι η εξουσία που Εκείνος κατέχει. Ενσαρκώνεται επειδή η σάρκα μπορεί κι αυτή να διαθέτει εξουσία, και είναι ικανός να επιτελεί έργο μεταξύ των ανθρώπων με πρακτικό τρόπο —με τρόπο που είναι ορατός και απτός στον άνθρωπο. Αυτό το έργο είναι πολύ πιο ρεαλιστικό από το έργο που επιτελείται άμεσα από το Πνεύμα του Θεού, το οποίο κατέχει όλη την εξουσία, και τα αποτελέσματά του είναι επίσης εμφανή. Αυτό οφείλεται στο γεγονός ότι η ενσάρκωση του Θεού μπορεί να μιλά και να εργάζεται με πρακτικό τρόπο. Η εξωτερική μορφή της σάρκας Του δεν κατέχει καμία εξουσία και ο άνθρωπος μπορεί να την προσεγγίσει, ενώ η ουσία Του φέρει εξουσία, αλλά η εξουσία Του δεν είναι ορατή σε κανέναν. Όταν Αυτός μιλά και εργάζεται, ο άνθρωπος δεν είναι σε θέση να εντοπίσει την ύπαρξη της εξουσίας Του. Αυτό Τον διευκολύνει στην επιτέλεση έργου πρακτικής φύσεως. Όλο αυτό το πρακτικό έργο μπορεί να φέρει αποτελέσματα. Παρόλο που κανένας άνθρωπος δεν αντιλαμβάνεται ότι Εκείνος κατέχει εξουσία, ούτε βλέπει ότι δεν πρέπει να προσβάλλεται, ούτε βλέπει την οργή Του, Εκείνος επιτυγχάνει τα επιδιωκόμενα αποτελέσματα των λόγων Του μέσω της καλυμμένης εξουσίας Του, της κρυμμένης οργής Του και των λόγων που εκφέρει ανοιχτά. Με άλλα λόγια, ο άνθρωπος πείθεται απόλυτα από τον τόνο της φωνής Του, την αυστηρότητα της ομιλίας Του και όλη τη σοφία των λόγων Του. Κατ’ αυτόν τον τρόπο, ο άνθρωπος υποτάσσεται στον λόγο του ενσαρκωμένου Θεού, ο οποίος φαινομενικά δεν έχει καμία εξουσία, επιτυγχάνοντας έτσι τον στόχο του Θεού να σώσει τον άνθρωπο. Αυτή είναι μια άλλη πτυχή της σημασίας της ενσάρκωσής Του: να μιλά πιο ρεαλιστικά και να επιτρέπει στην πραγματικότητα των λόγων Του να επηρεάζει τον άνθρωπο, έτσι ώστε ο άνθρωπος να μπορέσει να γίνει μάρτυρας της δύναμης του λόγου του Θεού. Συνεπώς, αν αυτό το έργο δεν γινόταν μέσω της ενσάρκωσης, δεν θα πετύχαινε το παραμικρό αποτέλεσμα και δεν θα μπορούσε να σώσει πλήρως τους ανθρώπους που αμαρτάνουν. Εάν δεν ενσαρκωνόταν ο Θεός, θα παρέμενε το Πνεύμα, το οποίο είναι συνάμα αόρατο και άυλο για τον άνθρωπο. Δεδομένου πως ο άνθρωπος είναι πλάσμα από σάρκα, εκείνος και ο Θεός ανήκουν σε δύο διαφορετικούς κόσμους και έχουν διαφορετική φύση. Το Πνεύμα του Θεού είναι ασύμβατο με τον άνθρωπο, ο οποίος είναι από σάρκα, και απλώς δεν μπορούν να δημιουργηθούν σχέσεις μεταξύ τους, χώρια που ο άνθρωπος δεν είναι ικανός να μετατραπεί σε πνεύμα. Ως εκ τούτου, το Πνεύμα του Θεού πρέπει να γίνει ένα δημιουργημένο ον για να επιτελέσει το αρχικό Του έργο. Ο Θεός μπορεί και να ανυψωθεί στο υψηλότερο σημείο και να ταπεινωθεί για να γίνει ανθρώπινο πλάσμα, εργαζόμενος μεταξύ των ανθρώπων και ζώντας ανάμεσά τους, αλλά ο άνθρωπος δεν δύναται να ανυψωθεί στο υψηλότερο σημείο και να γίνει πνεύμα, πόσο μάλλον δε, μπορεί να κατέλθει στο χαμηλότερο σημείο. Αυτός είναι ο λόγος για τον οποίον ο Θεός πρέπει να ενσαρκωθεί για να επιτελέσει το έργο Του. Για τον ίδιο λόγο, κατά τη διάρκεια της πρώτης ενσάρκωσης, μόνο η σάρκα του ενσαρκωμένου Θεού μπορούσε να λυτρώσει τον άνθρωπο μέσω της σταύρωσής Του, ενώ θα ήταν αδύνατο να σταυρωθεί το Πνεύμα του Θεού ως προσφορά περί αμαρτίας για τον άνθρωπο. Ο Θεός μπορούσε να ενσαρκωθεί απευθείας για να λειτουργήσει ως προσφορά περί αμαρτίας για τον άνθρωπο, αλλά ο άνθρωπος δεν μπορούσε να ανέλθει απευθείας στον ουρανό για να πάρει την προσφορά περί αμαρτίας που είχε προετοιμάσει γι’ αυτόν ο Θεός. Ως εκ τούτου, η μόνη περίπτωση θα ήταν ο Θεός να πηγαινοέρθει λίγες φορές μεταξύ ουρανού και γης, και ο άνθρωπος να μην ανέλθει στον ουρανό για να λάβει αυτήν τη σωτηρία, διότι ο άνθρωπος είχε πέσει και, επιπλέον, απλώς δεν μπορούσε να ανέλθει στον ουρανό, πόσο μάλλον δε, μπορούσε να λάβει την προσφορά περί αμαρτίας. Συνεπώς, ήταν απαραίτητο να έλθει ο Ιησούς ανάμεσα στους ανθρώπους και να επιτελέσει προσωπικά το έργο που απλώς δεν μπορούσε να πραγματοποιηθεί από τον άνθρωπο. Κάθε φορά που ενσαρκώνεται ο Θεός, αυτό γίνεται επειδή είναι απολύτως αναγκαίο. Εάν κάποιο από τα στάδια θα μπορούσε να επιτελεστεί απευθείας από το Πνεύμα του Θεού, τότε Εκείνος δεν θα είχε υπομείνει την προσβολή της ενσάρκωσης.\nΣε αυτό το τελικό στάδιο του έργου, τα αποτελέσματα επιτυγχάνονται μέσω του λόγου. Μέσω του λόγου, ο άνθρωπος κατορθώνει να κατανοήσει πολλά μυστήρια και το έργο που έχει επιτελέσει ο Θεός μέσα από τις γενιές του παρελθόντος. Μέσω του λόγου, ο άνθρωπος διαφωτίζεται από το Άγιο Πνεύμα. Μέσω του λόγου, ο άνθρωπος κατορθώνει να κατανοήσει τα μυστήρια που δεν ξετύλιξαν ποτέ οι γενιές του παρελθόντος, καθώς και το έργο των προφητών και αποστόλων των παρελθόντων χρόνων και τις αρχές με τις οποίες εργάζονταν. Μέσω του λόγου, ο άνθρωπος κατορθώνει, επίσης, να κατανοήσει τη διάθεση του ίδιου του Θεού, καθώς και την ανυπακοή και την αντίσταση του ανθρώπου, και κατορθώνει να γνωρίσει τη δική του ουσία. Μέσω αυτών των σταδίων του έργου και όλων των λόγων που εκφέρθηκαν, ο άνθρωπος κατορθώνει να γνωρίσει το έργο του Πνεύματος, το έργο που επιτελεί η ενσάρκωση του Θεού και, ακόμη περισσότερο, ολόκληρη τη διάθεσή Του. Απέκτησες τη γνώση σου για το έργο διαχείρισης του Θεού, που εκτείνεται σε έξι χιλιάδες έτη, επίσης μέσω του λόγου. Η γνώση σου για τις προηγούμενες αντιλήψεις σου και η επιτυχία σου στο να τις παραμερίσεις, δεν επιτεύχθηκαν επίσης μέσω του λόγου; Στο προηγούμενο στάδιο, ο Ιησούς πραγματοποίησε σημεία και τέρατα, αλλά δεν υπάρχουν σημεία και τέρατα σε αυτό το στάδιο. Άραγε το ότι κατανόησες τον λόγο για τον οποίο ο Θεός δεν αποκαλύπτει σημεία και τέρατα, δεν επιτεύχθηκε επίσης μέσω του λόγου; Επομένως, τα λόγια που εκφέρονται σε αυτό το στάδιο υπερβαίνουν το έργο που επιτέλεσαν οι απόστολοι και οι προφήτες των προηγούμενων γενεών. Ακόμα και οι προφητείες των προφητών δεν θα μπορούσαν να επιτύχουν αυτό το αποτέλεσμα. Οι προφήτες εξέφεραν μόνο προφητείες, μίλησαν για το τι θα συνέβαινε στο μέλλον, αλλά όχι για το έργο που επιθυμούσε να επιτελέσει εκείνον τον καιρό ο Θεός. Δεν μιλούσαν για να καθοδηγήσουν τον άνθρωπο στη ζωή του, ούτε για να προσφέρουν αλήθειες στους ανθρώπους, ούτε για να τους αποκαλύψουν μυστήρια, πόσο μάλλον δε, μιλούσαν για να δώσουν ζωή. Στα λόγια που λέγονται στο παρόν στάδιο, υπάρχει προφητεία και αλήθεια, αλλά τα λόγια αυτά χρησιμεύουν κυρίως για να δώσουν ζωή στον άνθρωπο. Τα λόγια τη σήμερον ημέρα διαφέρουν από τις προφητείες των προφητών. Αυτό είναι ένα στάδιο έργου που γίνεται για τη ζωή του ανθρώπου, για να αλλάξει η διάθεση της ζωής του ανθρώπου, και όχι για χάρη της εκφοράς προφητειών. Το πρώτο στάδιο ήταν το έργο του Ιεχωβά: Το έργο Του ήταν να προετοιμάσει ένα μονοπάτι για να λατρεύει ο άνθρωπος τον Θεό στη γη. Ήταν το έργο της έναρξης για να βρεθεί ο τόπος προέλευσης του έργου στη γη. Εκείνον τον καιρό, ο Ιεχωβά δίδαξε στους Ισραηλίτες να τηρούν το Σάββατο, να τιμούν τους γονείς τους και να ζουν ειρηνικά ο ένας με τον άλλο. Αυτό οφείλεται στο γεγονός ότι οι άνθρωποι εκείνης της εποχής δεν κατανοούσαν τι απαρτίζει τον άνθρωπο, ούτε κατανοούσαν πώς να ζουν στη γη. Ήταν απαραίτητο στο πρώτο στάδιο του έργου να καθοδηγήσει Εκείνος τους ανθρώπους στο πώς να ζουν τη ζωή τους. Όλα όσα τους είπε ο Ιεχωβά δεν ήταν προηγουμένως γνωστά στους ανθρώπους, ούτε ήταν πράγματα που κατείχαν. Εκείνον τον καιρό, ο Θεός εξύψωσε πολλούς προφήτες για να εκφράσουν προφητείες, και όλοι τους το έκαναν υπό την καθοδήγηση του Ιεχωβά. Αυτό ήταν απλώς ένα στοιχείο στο έργο του Θεού. Στο πρώτο στάδιο, ο Θεός δεν ενσαρκώθηκε, οπότε έδωσε εντολές σε όλες τις φυλές και σε όλα τα έθνη μέσω των προφητών. Όταν εργάστηκε ο Ιησούς στον καιρό Του, δεν μίλησε τόσο πολύ όσο μιλά κατά τη σημερινή εποχή. Αυτό το στάδιο του έργου του λόγου κατά τις έσχατες ημέρες δεν έχει επιτελεστεί ποτέ άλλοτε σε παρελθοντικές εποχές και γενεές. Παρόλο που ο Ησαΐας, ο Δανιήλ και ο Ιωάννης εξέφρασαν πολλές προφητείες, οι προφητείες τους ήταν τελείως διαφορετικές από τα λόγια που εκφέρονται τώρα. Αυτό που εξέφραζαν ήταν μόνο προφητείες, αλλά αυτό δεν ισχύει για τα τωρινά λόγια. Εάν μετέτρεπα όλα αυτά για τα οποία μιλώ επί του παρόντος σε προφητείες, θα μπορούσατε να καταλάβετε; Αν αυτά για τα οποία μιλώ αφορούσαν θέματα της μετά της αναχώρησής Μου περιόδου, πώς θα μπορούσες να καταλάβεις; Το έργο του λόγου δεν επιτελέστηκε ποτέ κατά την εποχή του Ιησού ή την Εποχή του Νόμου. Ίσως κάποιοι να πουν: «Δεν εξέφερε και ο Ιεχωβά λόγια κατά την εποχή του έργου Του; Πέρα από τη θεραπεία ασθενειών, την εκβολή των δαιμονίων και την επιτέλεση σημείων και τεράτων, και ο Ιησούς δεν εξέφερε λόγια τον καιρό που εργαζόταν;» Υπάρχουν διαφορές ανάμεσα στα πράγματα που λέγονται. Ποια ήταν η ουσία των λόγων που εξέφερε ο Ιεχωβά; Καθοδηγούσε απλώς τους ανθρώπους στο να ζουν τη ζωή τους επί γης, κάτι το οποίο δεν έθιγε τα πνευματικά ζητήματα στη ζωή. Γιατί λέγεται ότι, όταν μιλούσε ο Ιεχωβά, το έκανε για να δίνει εντολές στους ανθρώπους κάθε τόπου; Η φράση «δίνει εντολές» αναφέρεται στην παροχή σαφών οδηγιών και άμεσων διαταγών. Δεν παρείχε στον άνθρωπο ζωή· αντ’ αυτού, πήρε απλώς τον άνθρωπο από το χέρι και του δίδαξε πώς να Τον σέβεται, χωρίς να χρησιμοποιεί πολλές παραβολές. Το έργο που επιτέλεσε ο Ιεχωβά στο Ισραήλ δεν είχε σκοπό να αντιμετωπίσει ή να πειθαρχήσει τον άνθρωπο, ούτε να τον κρίνει και να τον παιδέψει· είχε σκοπό να τον καθοδηγήσει. Ο Ιεχωβά διέταξε τον Μωυσή να πει στον λαό Του να συλλέξει μάννα στην έρημο. Κάθε πρωί, πριν από την ανατολή του ηλίου, έπρεπε να μαζεύουν μάννα, σε ποσότητα που επαρκούσε απλώς για να φάνε εκείνη την ημέρα. Το μάννα δεν μπορούσε να διατηρηθεί μέχρι την επόμενη ημέρα, καθώς θα μούχλιαζε. Δεν δίδαξε τους ανθρώπους ούτε εξέθεσε τη φύση τους, ούτε και εξέθεσε τις ιδέες και τις σκέψεις τους. Δεν άλλαξε τους ανθρώπους· αντιθέτως, τους καθοδήγησε στο πώς να ζουν τη ζωή τους. Οι άνθρωποι εκείνης της εποχής ήταν σαν παιδιά· δεν καταλάβαιναν τίποτα και μπορούσαν να κάνουν μόνο βασικές μηχανικές κινήσεις, κι έτσι ο Ιεχωβά θέσπισε νόμους απλώς για να καθοδηγήσει τα πλήθη.\nΓια να διαδοθεί το ευαγγέλιο, έτσι ώστε όλοι όσοι αναζητούν με ειλικρινή καρδιά να μπορέσουν να αποκτήσουν γνώση του έργου που επιτελείται τη σήμερον ημέρα και να πειστούν απόλυτα, πρέπει να αποκτήσεις σαφή κατανόηση της πραγματικής ιστορίας, της ουσίας και της σημασίας του έργου που επιτελείται σε κάθε στάδιο. Να φροντίσεις, στο άκουσμα της συναναστροφής σου, οι άλλοι να μπορούν να κατανοήσουν το έργο του Ιεχωβά, το έργο του Ιησού και, ακόμη περισσότερο, όλο το έργο του Θεού σήμερα, καθώς και τη σχέση και τις διαφορές μεταξύ των τριών σταδίων του έργου. Να φροντίσεις, αφού οι άλλοι σε ακούσουν, να διαπιστώσουν ότι τα τρία στάδια δεν διαταράσσουν το ένα το άλλο, αλλά ότι όλα αποτελούν το έργο του ίδιου Πνεύματος. Παρόλο που εργάζονται σε διαφορετικές εποχές, το περιεχόμενο του έργου που επιτελούν είναι διαφορετικό και τα λόγια που εκφέρουν είναι επίσης διαφορετικά, όμως οι αρχές βάσει των οποίων εργάζονται είναι ένα και το αυτό. Αυτά τα πράγματα είναι τα μεγαλύτερα οράματα που θα πρέπει να κατανοήσουν όλοι οι άνθρωποι που ακολουθούν τον Θεό.\nΠροηγούμενο: Το μυστήριο της ενσάρκωσης (3)\nΕπόμενο: Οι δύο ενσαρκώσεις ολοκληρώνουν τη σημασία της ενσάρκωσης


Τα «πρέπει» οδηγούν τους εφήβους σε κατάθλιψη - Eimaimama.gr\nΤα «πρέπει» οδηγούν τους εφήβους σε κατάθλιψη\nΤΗΣ ΧΡΥΣΩΣ ΑΝΤΩΝΙΑΔΟΥ\nΟ Αριστοτέλης έλεγε «οι νέοι είναι ασταθείς, και γρήγορα βαριούνται ό,τι επιθυμούν. Είναι ευέξαπτοι(…) και ακολουθούν το ένστικτό τους. Κυριαρχούνται από τα πάθη τους και σε όλα είναι υπερβολικοί, υπερβολικά αγαπούν και μισούν».\n«Πρέπει να τα καταφέρεις! Πρέπει να πετύχεις στη ζωή σου!». «Πρέπει, πρέπει, πρέπει!». Οι σύγχρονοι μαθητές ξυπνούν από νωρίς για να προλάβουν το χτύπημα του κουδουνιού του σχολείου. Αισθάνονται πραγματικά πτώμα επειδή το βράδυ ξαγρύπνησαν διαβάζοντας. Και, όμως, δεν κατάφεραν να γράψουν στο διαγώνισμα. Δεν μπόρεσαν να συγκεντρωθούν, να θυμηθούν, να πάρουν έναν καλό βαθμό. Άλλοι έγραψαν πολύ καλά, αλλά δεν ήταν αρκετό για τους γονείς τους. «Γιατί δεν έγραψες 19 και 20;», είναι η απάντηση των γονιών. Τελειώνουν τα μαθήματα στο σχολείο, και τρέχουν να καλύψουν την ύλη των φροντιστηρίων μέχρι αργά το βράδυ. Πού να χωρέσουν οι ώρες και οι μέρες. Ένα Σαββατοκύριακο τι να σου κάνει. Έχουν τους γονείς τους, που τους βομβαρδίζουν κάθε μέρα με το ίδιο τροπάρι. «Πρέπει να διαβάζεις, να πάρεις καλούς βαθμούς, να πας στο πανεπιστήμιο, να βρεις καλή δουλειά. Να γίνεις κάτι στην κοινωνία. Δεν επιτρέπονται οι μετριότητες και κάτω».\nΈχουν τους γονείς τους, που τους μιλούν καθημερινά για τις επιτυχίες της κόρης του γείτονα, του γιου του φίλου, του συγγενή του γνωστού.\n«Εμείς ξοδεύουμε τόσα για σένα κι εσύ δεν συγκεντρώνεσαι…». «Και τι θα πει η κοινωνία, η γειτονιά, οι φίλοι και οι συγγενείς εάν δεν καταφέρεις να μπεις πανεπιστήμιο, εάν δεν πας στην Αγγλία και στην Αμερική. Τι θα κάμουμε εάν δεν πάρεις καλή θέση σε ελληνικό πανεπιστήμιο και μείνεις στην Κύπρο;».\nΕίναι 16, 17 και 18 χρονών. Η ζωή ξεδιπλώνεται μπροστά τους. Όνειρα, όμορφα όνειρα, ωραίες στιγμές, ονειρικές εμπειρίες πλασμένες στη φαντασία ενός εφήβου, που θέλει να κάνει τα μεγάλα του όνειρα πραγματικότητα. Και όμως. Αισθάνεται δυστυχισμένος, γεμάτος θλίψη, νιώθει μια μόνιμη κούραση και στεναχώρια, απέραντη μοναξιά. Συνέχεια μεμψιμοιρεί. Για τους καθηγητές, τους γονείς, ακόμη και τους φίλους του.\nΤο μαραμένο μπουμπούκι\nΤο μπουμπούκι που ανοίγει, είναι μαραμένο. Πολλοί μιλούν για τα συμπτώματα της εφηβείας -αυτά έχει η εφηβεία, δεν θυμάσαι τα δικά σου;- άλλοι πάλι αρχίζουν να ψάχνουν το θέμα, όταν η κατάσταση φθάσει στο απροχώρητο, να ερωτούν, ακούνε τόσα και τόσα στις μέρες μας… Μέσα στη ρουτίνα της καθημερινότητας και της πολυάσχολης ζωής τους τι είναι κι αυτό πάλι; Μόνο στο άκουσμα της λέξης κατάθλιψη παγώνουν. Διερωτώνται γιατί; Kαι, όμως, η εφηβική κατάθλιψη είναι μια πραγματικότητα. Μια πικρή και βασανιστική πραγματικότητα, που απασχολεί όλο και περισσότερα τα κυπριακά σπίτια και οδηγεί απελπισμένους μαθητές στα γραφεία των ψυχιάτρων, των ψυχολόγων ακόμη και σε αυτοκτονία.\nΠολλοί έφηβοι περνούν ατέλειωτες ώρες απομονωμένοι, βαριεστημένοι και αδιάφοροι για την καθημερινότητά τους. Όταν αποφασίσουν να ανοιχθούν σε κάποιον, διακατέχονται από ενοχές, ντροπή, απογοήτευση ή άλλοτε από πάθος, ακόμη και μεγαλομανία.\nΓκρινιάζουν συνεχώς, όλα τους φταίνε, δημιουργούνται προβλήματα στις διαπροσωπικές τους σχέσεις, στην οικογένεια και στο σχολείο. Περιορίζουν τις δραστηριότητες που τους ευχαριστούν. Είναι μόνιμα κουρασμένοι, δείχνουν αδιαφορία και βαριεστημάρα. Παρουσιάζουν χαμηλή αυτοεκτίμηση και σχολιάζουν ανεπαρκώς τον εαυτό τους, λέγοντας: «Είμαι ηλίθιος, χαζός, βλάκας».\nΟι σχολικές επιδόσεις τους είναι μειωμένες. Τα αγόρια παρουσιάζουν τάσεις επιθετικότητας. Τα κορίτσια συχνότερα εμφανίζουν συμπτώματα διαταραχής της σεξουαλικής συμπεριφοράς τους.\nΜια οδυνηρή πραγματικότητα\nΤο πρόβλημα της εφηβικής κατάθλιψης είναι μια οδυνηρή πραγματικότητα, που αρχίζει δειλά-δειλά, αλλά συχνότερα να απασχολεί και την κυπριακή κοινωνία. Στην Ελλάδα το πρόβλημα είναι πιο διαδεδομένο και καταγράφεται σε δυο πρόσφατες μελέτες του Πανεπιστημίου Αθηνών, που δημοσιεύτηκαν τον περασμένο μήνα στην εφημερίδα «Το Βήμα». Η πρώτη μελέτη αποκαλύπτει ότι στην Ελλάδα ένας στους τέσσερις εφήβους που συμμετείχαν στην έρευνα παρουσίαζε συμπτώματα κατάθλιψης, τα οποία μπορεί να είναι εν δυνάμει επικίνδυνα για το μέλλον τους. Η δεύτερη πάλι μελέτη δείχνει ότι οι απόπειρες αυτοκτονίας στους εφήβους έχουν διπλασιαστεί μέσα σε μία εικοσαετία.\nΠίεση, στρες, στείρο εκπαιδευτικό σύστημα, ελπίδες για σπουδές και επαγγελματική αποκατάσταση, γονείς στα πρόθυρα νευρικής και οικονομικής κρίσης, περίγυρος έτοιμος να κριτικάρει. Σύμφωνα με τη μελέτη που δημοσιεύθηκε στον δικτυακό τόπο του επιστημονικού εντύπου «Community Μental Ηealth Journal» στις 7 Φεβρουαρίου 2010 και αργότερα στο «Βήμα» και με επικεφαλής την Επίκουρη Καθηγήτρια Παιδοψυχιατρικής του Πανεπιστημίου Αθηνών κ. Ελένη Λαζαράτου (στη μελέτη συμμετείχαν και οι κ.κ. Δ. Δικαίος, Δ. Αναγνωστόπουλος και ο ομότιμος καθηγητής κ. Κ. Σολδάτος), ένα ποσοστό 26,2% των εφήβων παρουσιάζουν καταθλιπτική συμπτωματολογία.\nΗ μελέτη διεξήχθη ανάμεσα σε 713 μαθητές (396 κορίτσια και 317 αγόρια), ηλικίας 15 μέχρι 18 ετών, που φοιτούσαν σε τρία Λύκεια της Αθήνας (δύο Γενικά Λύκεια και ένα Τεχνικό), σύμφωνα με ειδική επιστημονική κλίμακα καταγραφής της κατάθλιψης. Τα καταθλιπτικά συμπτώματα αποτελούν διαταραχή του συναισθήματος και εκφράζονται μεταξύ άλλων με λύπη, κακοκεφιά, μειωμένη όρεξη, μειωμένο ύπνο, δυσκολία στη συγκέντρωση και συνεχή κούραση.\nΚορίτσι, μέτρια μαθήτρια\nΣυμπτώματα κατάθλιψης παρουσίασαν το 33,7% των κοριτσιών και το 16,1% των αγοριών που μελετήθηκαν. Ποιος είναι ο έφηβος με τα καταθλιπτικά συμπτώματα; Σύμφωνα με τα ευρήματα της μελέτης, είναι ένα κορίτσι που δεν έχει πολύ καλές επιδόσεις στα μαθήματα. Οι ερευνητές σημειώνουν ότι, με δεδομένη την εύθραυστη περίοδο της εφηβείας που πολλές φορές συνδέεται με εμφάνιση καταθλιπτικών συμπτωμάτων, δεν μπορούμε να πούμε πως όλοι αυτοί οι έφηβοι αντιμετωπίζουν σοβαρό παθολογικό πρόβλημα. Σύμφωνα με την επικεφαλής της έρευνας, κ. Λαζαράτου, «δεν μπορεί, ωστόσο, να παραβλεφθεί το γεγονός ότι μελέτες έχουν δείξει ότι η καταθλιπτική συμπτωματολογία στην εφηβεία συνδέεται με αυξημένο κίνδυνο εμφάνισης διαγνωσμένης κατάθλιψης, άλλων μορφών ψυχοπαθολογίας και κίνδυνο αυτοκτονίας αργότερα στη ζωή».\nΗ απότομη αλλαγή της διάθεσης είναι γνωστό χαρακτηριστικό της εφηβείας, αλλά οι περισσότεροι έφηβοι παρουσιάζουν συχνά σταθερό καταθλιπτικό συναίσθημα. Αυτή η κατάσταση δημιουργεί ερωτηματικά. Είναι η κατάθλιψη μια φυσιολογική εκδήλωση της εφηβείας ή εντάσσεται στο πλαίσιο του παθολογικού και αποτελεί ψυχιατρική διαταραχή; Σύμφωνα με τον Καθηγητή Ευστράτιο Παπάνη, Επίκουρο Καθηγητή στο Πανεπιστήμιο Αιγαίου, «η καταθλιπτική συμπτωματολογία εκφράζεται κυρίως με σωματικά συμπτώματα (κοιλιακά άλγη, κεφαλαλγίες, ανορεξία, αϋπνία) και διαταραχές της συμπεριφοράς (ευερεθιστότητα, επιθετικότητα, απώλεια ενδιαφέροντος, απόσυρση). Θεωρείται μια μακρόχρονη διαταραχή, με σαφή γενετική επιβάρυνση, που προκαλεί σοβαρά προβλήματα στη λειτουργικότητα των παιδιών». Για παράδειγμα, η συχνότητα της κατάθλιψης στα παιδιά κυμαίνεται από 0,4% – 2,5% για παιδιά κάτω τον 12 ετών.\nΩστόσο, τα ποσοστά αυτά ανέρχονται στο 10%-13% κατά την εφηβεία. Ένα ποσοστό 5% των εφήβων παρουσιάζουν σοβαρή κατάθλιψη (Angold et al. 1998). Στην όψιμη εφηβεία η συχνότητα κυμαίνεται από 10% μέχρι 20%. Το 0,6% – 1,7% των παιδιών και 1,6% – 8% των εφήβων πάσχουν από δυσθυμία. Στα παιδιά, η μείζων καταθλιπτική διαταραχή εκδηλώνεται σε περίπου ίδια αναλογία σε αγόρια και κορίτσια, σε αντίθεση με τους εφήβους και τους ενήλικες, ηλικίες στις οποίες υπερτερούν οι γυναίκες. Η διαφορά αποδίδεται σε διαφορετικές αιτίες, όπως είναι οι αλλαγές στο επίπεδο των ορμονών, που προδιαθέτουν ιδιαίτερη ευαισθησία.\nΣΕ ΑΛΛΗ έρευνα του Πανεπιστημίου Αιγαίου (Παπάνης, 2006) σε άτομα εφηβικής και μετεφηβικής ηλικίας αποτυπώθηκαν τα ποσοστά των νέων που αισθάνονται συναισθηματικό κενό ή κατάθλιψη. Το ποσοστό των αγοριών που βιώνουν συναισθηματικό κενό και κατάθλιψη «συχνά ή διαρκώς» είναι 9,9%, ενώ των κοριτσιών προσεγγίζει το 24,7%. Η συνύπαρξη με άλλες διαταραχές είναι πολύ υψηλή (40%-70%). Τα περισσότερα παιδιά και οι έφηβοι παρουσιάζουν ταυτόχρονα και κάποιαν άλλη ψυχιατρική διαταραχή. Συχνές είναι οι διαταραχές διαγωγής, σε ποσοστό 30% – 80% περίπου και οι αγχώδεις διαταραχές, με κυρίαρχο το άγχος αποχωρισμού, το ποσοστό των οποίων ανέρχεται σε 34%. Μεγάλη συνοσηρότητα παρουσιάζει επίσης η κατάθλιψη με τις μαθησιακές διαταραχές (60% – 80%).\nΟι ρόλοι και η εμφάνιση\nΟΙ ΕΦΗΒΟΙ εγκαθιδρύουν τις αντιλήψεις για τον εαυτό τους μέσα από την ανάληψη ρόλων (π.χ. Είμαι παιδί, μαθητής, καλή κόρη, αδελφός κ.ά.). Η εξωτερική εμφάνιση είναι ο τομέας που θα υποστεί τις πιο μεγάλες αλλαγές. Ο τρόπος που θα βιώσουν τις αλλαγές αυτές καθορίζει και το βαθμό και την ποιότητα της αυτοεκτίμησής τους. Σημαντικός γι’ αυτούς είναι ο τρόπος με τον οποίο βιώνουν τις αλλαγές στο σώμα τους, αλλά και πώς αντιλαμβάνονται ότι οι άλλοι αποδέχονται αυτές τις αλλαγές.\nΗ συμπεριφορά των εφήβων με χαμηλή αυτοεκτίμηση\nΟΙ ΕΦΗΒΟΙ με χαμηλή αυτοεκτίμηση ενδιαφέρονται περισσότερο να διατηρήσουν τη δική τους αίσθηση αυτοσεβασμού, παρά να προσπαθήσουν για να πετύχουν. Παρουσιάζουν πολύ συχνά αμυντικές συμπεριφορές σε μια προσπάθειά τους να αποτρέψουν τους άλλους να αντιληφθούν πόσο ανεπαρκείς και ανασφαλείς είναι.\nΓι’ αυτό και εκδηλώνουν:\nα) Επανάσταση, αντίδραση, άμυνα ή εκδίκηση.\nβ) Καχυποψία, πείραγμα και υποτίμηση των άλλων.\nδ) Εκφοβισμό και απειλή.\nε) Απόσυρση, ντροπαλότητα, ονειροπόληση, θλίψη, έλλειψη διεκδικητικότητας.\nστ) Φυγή, αποφυγή, εξάρτηση, σκασιαρχείο, βραδύτητα.\nΤις περισσότερες φορές οι έφηβοι με χαμηλή αυτοεκτίμηση:\nΠρώτο: Θεωρούν ότι δεν αξίζουν της προσοχής και της φροντίδας των άλλων. Όταν μάλιστα τη δέχονται, είναι πολύ καχύποπτοι.\nΔεύτερο: Επαναπαύονται ακόμη και στις περιπτώσεις που οι καταστάσεις της ζωής τους είναι προβληματικές. Επιλέγουν να διαιωνίζουν ένα πρόβλημα, παρά να προχωρήσουν σε αλλαγές.\nΤρίτο: Φοβούνται την απόρριψη. Όταν εμπλακούν σε συναισθηματικές σχέσεις, γίνονται υπερβολικά ζηλόφθονες, εξαρτημένοι από το φόβο ότι θα χάσουν την αγάπη. Αυτή η συμπεριφορά τους οδηγεί τους υπόλοιπους να τους εγκαταλείπουν.\nΤέταρτο: Δεν είναι διεκδικητικοί. Δεν αναλαμβάνουν πρωτοβουλίες, δεν εμπλέκονται σε συγκρούσεις και δεν υπερασπίζονται τις απόψεις τους.\nΠέμπτο: Επιζητούν την επιδοκιμασία των άλλων και εάν δεν την έχουν, πέφτει η διάθεσή τους.\nΈκτο: Δεν είναι σε θέση να επιλύσουν προβλήματα κοινωνικού περιεχομένου.\nΈβδομο: Δεν απολαμβάνουν τα μικρά πράγματα της ζωής.\nΌγδοο: Δεν αξιολογούν ορθά τις δυνατότητές τους και αισθάνονται αμηχανία, όταν οι άλλοι τους επαινούν.\nΈνατο: Γίνονται επιθετικοί, όταν απειληθούν.\nΔέκατο: Είναι εξαρτημένοι από την οικογένειά τους και διατηρούν τη σχέση αυτή και μετά την ενηλικίωση.\nΕνδέκατο: Εκδηλώνουν νευρωτικές συμπεριφορές, όπως στροφή προς τον αλκοολισμό, τη χαρτοπαιξία, τα ναρκωτικά, τον υπερκαταναλωτισμό\nΔωρεάν Σεμινάριο «Ειδικές Μαθησιακές Δυσκολίες, ΔΕΠΥ, Αυτισμός»\n5 Φυσικοί Τρόποι για να εξαφανίσεις τους Κίτρινους Λεκέδες από τα τραπεζομάντηλα σου!\nΓυναίκα αρχηγός φυλής ακύρωσε 850 γάμους παιδιών και έστειλε τα κορίτσια στο σχολείο


Ε' ΕΛΜΕ Ανατολικής Αττικής: ΕΠΕΙΓΟΥΣΑ ΕΝΗΜΕΡΩΣΗ\nΕ΄ΕΛΜΕ ΑΝΑΤ. ΑΤΤΙΚΗΣ ΠΑΛΛΗΝΗ 12.1.2012\n· ΠΡΟΣΟΧΗ:Τετάρτη, 18/1, ώρα 10.00, στο 1ο Λύκειο Παλλήνης θα γίνει η εκλογοαπολογιστική Γ.Σ της ΕΛΜΕ για την εκλογή νέου Δ.Σ. Παράκληση να ενημερωθούν όλοι οι συνάδελφοι. Έχει χορηγηθεί άδεια απουσίας από τα σχολεία.\n· Στη Γ.Σ μπορούν να συμμετάσχουν και καλύπτονται με την άδεια απουσίας από τα σχολεία τους, που έχει χορηγήσει η ΔΔΕ Ανατ. Αττικής ,και οι συνάδελφοι που είναι αποσπασμένοι στην πρωτοβάθμια εκπαίδευση, αλλά ανήκουν οργανικά σε σχολεία που καλύπτει η Ε΄ΕΛΜΕ Ανατ. Αττικής.Οι συνάδελφοι αυτοί ψηφίζουν στις εκλογές της ΕΛΜΕ.\n· Οι εκλογές θα γίνουν στον ίδιο χώρο, την Πέμπτη,26.1.2012, από 08.00 π.μ έως 20.00 μ.μ.\n· Οι υποψηφιότητες πρέπει να κατατεθούν μέχρι Παρασκευή, 20.1.2012, ώρα 9.00πμ στην ηλεκτρονική διεύθυνση : dimfan.pap@gmail.com ή abachti@gmail.com ή στο FAX 2299-75727.\n· Σύμφωνα με απόφαση της Γ.Σ της ΕΛΜΕ, μπορούν να ψηφίσουν και να είναι υποψήφιοι ωρομίσθιοι μερικής απασχόλησης.\n· Στα σχολεία έχουν αποσταλεί καταστάσεις για την καταβολή της συνδρομής (15 €) για ΕΛΜΕ και ΟΛΜΕ. Θερμή παράκληση να ολοκληρωθεί η διαδικασία μέχρι 16/1( Οι εκπρόσωποι σχολείων που έχουν συγκεντρώσει τις συνδρομές μπορούν να τις καταθέσουν και κατά τη διάρκεια της Γ.Σ της ΕΛΜΕ(18.1.2012).\n· Σύμφωνα με άρθρο 30 παρ.4 του ν. 1264 δεν επιτρέπεται να ψηφίσει κανείς σε δύο πρωτοβάθμια σωματεία (πχ ΕΛΜΕ και ΕΛΤΕΕ):\n· « Κάθε υπάλληλος, από το διορισμό του, μπορεί να γίνει μέλος μόνο μιας συνδικαλιστικής οργάνωσης των κατά κλάδους ή ειδικότητες διαρθρωμένων και μιας οργάνωσης του χώρου εργασίας, αφού καταβάλει την ορισμένη από το καταστατικό συνδρομή».\nΑναρτήθηκε από Evangelos Batris στις 11:46 π.μ.


Koutropoulos | BrainBox :: ΜΥΘΟΛΟΓΙΑ & ΤΕΡΑΤΑ ΕΠΙΤΡΑΠΕΖΙΟ ΠΑΙΧΝΙΔΙ\nBrainBox :: ΜΥΘΟΛΟΓΙΑ & ΤΕΡΑΤΑ ΕΠΙΤΡΑΠΕΖΙΟ ΠΑΙΧΝΙΔΙ\nΕξερεύνησε μύθους και θρύλους από όλο τον κόσμο με αυτό το συναρπαστικό BrainBox. Στο BrainBox Μυθολογία & Τέρατα, περιλαμβάνονται κάποιοι από τους πιο πολυαγαπημένους μύθους απ' όλο τον κόσμο, με περιγραφές των σκηνών δράσης. Συνάντησε ήρωες, όπως ο Ηρακλής και ο Θησέας και τρομακτικά μυθικά τέρατα. Η περιπέτεια ξεκινάει τώρα!\nΚάποιοι από τους μύθους που περιλαμβάνει αυτό το BrainBox είναι: Το κουτί της Πανδώρας, Ο Δούρειος Ίππος, Ο Οδυσσέας και ο Κύκλωπας, Οι Δώδεκα Άθλοι του Ηρακλή, Ο Φοίνικας, Ο Κένταυρος, Ο Προμηθέας, Ο Δαίδαλος και ο Ίκαρος και άλλοι πολλοί..\nΒάρος 0.600 κιλά


Βιβλική Εγκυκλοπαίδεια: Άνδρες της Βίβλου: Μαασίας (Μαασεΐας) - Biblical Encyclopediα: Maaseiah JesusLovesYou.gr-Ελληνικό Χριστιανικό Portal\nΥπάρχουν είκοσι ένα άτομα στην Αγία Γραφή με το όνομα Μαασίας (Μαασεΐας)\n[το όνομά του σημαίνει "έργο του Θεού"]\n Λευίτης, από τους δευτερεύοντες ψάλτες επί εποχής Δαβίδ, που χρησιμοποιούσαν μουσικά όργανα, ψαλτήρια, κιθάρες, και κύμβαλα (Α' Χρονικών 15:18).\n Γιος του Αδαΐα, ένας από τους εκατόνταρχους που έκαναν συνθήκη με τον ιερέα Ιωδαέ (Ιεωϊαδά), τον οποίο και βοήθησαν για την εκθρόνιση της Γοθολίας και την άνοδο του Ιωάς στο θρόνο του Ιούδα (Β' Χρονικών 23:1).\n Διοικητικός υπάλληλος της αυλής του βασιλιά Οζία (Ουζζίας), ο οποίος βοήθησε τον Ιεϊήλ στην απαρίθμηση του στρατού του βασιλιά (Β' Χρονικών 26:11).\n Γιος του βασιλιά Άχαζ, ο οποίος συνελήφθηκε και θανατώθηκε από το Ζιχρί τον Εφραϊμίτη, κατά την επιδρομή του βασιλιά του Ισραήλ Φεκά (Β' Χρονικών 28:7).\n Άρχοντας της πόλης, επί βασιλείας Ιωσία, ο οποίος συνεργάστηκε με τους Σαφάν και Ιωάχ, για την επισκευή του Ναού του Θεού (Β' Χρονικών 34:8).\n Ιερέας, απόγονος του Ιησού του Ναυή, ο οποίος κατά τη διάρκεια της αιχμαλωσίας στη Βαβυλώνα παντρεύτηκε ξένη γυναίκα (Έσδρας 10:18).\n Ιερέας από τη συγγένεια Χαρήμ (Χαρίμ), ο οποίος μετά την επιστροφή στην Ιερουσαλήμ και κατόπιν υποδείξεως του Έσδρα, χώρισε την ξένη (ειδωλολάτρισσα) γυναίκα του, που είχε παντρευτεί την περίοδο της αιχμαλωσίας στη Βαβυλώνα (Έσδρας 10:21).\n Ιερέας, από τη συγγένεια του Πασχώρ (Φασχούρ), ο οποίος μετά την επιστροφή στην Ιερουσαλήμ και κατόπιν υποδείξεως του Έσδρα, χώρισε την ξένη (ειδωλολάτρισσα) γυναίκα του, που είχε παντρευτεί την περίοδο της αιχμαλωσίας στη Βαβυλώνα (Έσδρας 10:22).\n Απόγονος του Φαάθ-μωάβ (Φαχάθ-Μωάβ), ο οποίος μετά την επιστροφή στην Ιερουσαλήμ και κατόπιν υποδείξεως του Έσδρα, χώρισε την ξένη (ειδωλολάτρισσα) γυναίκα του, που είχε παντρευτεί την περίοδο της αιχμαλωσίας στη Βαβυλώνα (Έσδρας 10:30).\n Ισραηλίτης, του οποίου ο γιος του Αζαρίας επισκεύασε μέρος του τείχους της Ιερουσαλήμ, μετά την επιστροφή από την αιχμαλωσία στη Βαβυλώνα (Νεεμίας 3:23).\n Ένας από τους άντρες που στέκονταν δεξιά του Έσδρα, όταν αυτός διάβαζε το Νόμο του Μωυσή προς τους Ισραηλίτες (Νεεμίας 8:4).\n Λευίτης, ένας από αυτούς που εξηγούσαν το Νόμο του Μωυσή στο λαό, επί εποχής Έσδρα (Νεεμίας 8:7).\n Ένας από τους άρχοντες του λαού Ισραήλ, που επισφράγισαν τη Διαθήκη μαζί με το Νεεμία (Νεεμίας 10:25 ή 26).\n Γιος του Βαρούχ, απόγονος του Φαρές, της φυλής Ιούδα, ο οποίος κατοίκησε στην Ιερουσαλήμ μετά την επιστροφή από την αιχμαλωσία στη Βαβυλώνα (Νεεμίας 11:5).\n Από τους απογόνους Σαλλού, της φυλής Βενιαμίν, ο οποίος κατοίκησε στην Ιερουσαλήμ μετά την επιστροφή από την αιχμαλωσία στη Βαβυλώνα (Νεεμίας 11:7).\n Ιερέας, αναφέρεται ως σαλπιγκτής και που έλαβε μέρος στα εγκαίνια του τείχους της Ιερουσαλήμ (Νεεμίας 12:41). Πιθανόν το ίδιο πρόσωπο με το .\n Ιερέας, ο οποίος έλαβε μέρος στα εγκαίνια του τείχους της Ιερουσαλήμ (Νεεμίας 12:42). Πιθανόν το ίδιο πρόσωπο με το .\n Ιερέας, πατέρας του Σοφονία, ο οποίος μαζί με τον Πασχώρ, στάλθηκε από το βασιλιά Σεδεκία προς τον προφήτη Ιερεμία, για να του πουν να προσευχηθεί για την εκστρατεία εναντίον του Ναβουχοδονόσορ (Ιερεμίας 21:1, 29:25, 37:3).\n Πατέρας του Σεδεκία του ψευδοπροφήτη (Ιερεμίας 29:21).\n Πατέρας του Νηρία και παππούς των Βαρούχ και Σεραΐα (Ιερεμίας 32:12, 51:59).\n Γιος του Σαλλούμ, φύλακας της αυλής του Ναού, επί εποχής Ιερεμία (Ιερεμίας 35:4).


Είσαι βλάκας. Εκεί καταλήγω. Απλά βλάκας. Κι είναι το μόνο που σε κάνει να νιώθεις ανίκητο.\nΗ βλακεία σου. Α και το γεγονός ότι το περίφημο Κράτος, που πολεμάς σε χαϊδεύει. Τι σε χαϊδεύει δηλαδή, σε ζει. Ξέρεις τι εννοώ μπαχαλάκη… Όλοι ξέρουμε πια. Είσαι ο χρήσιμος βλάκας του συστήματος, που για ένα χαρτζιλίκι θα σε βγάλει στο δρόμο για να τρομάξεις τον κόσμο. Αυτός που ξεφτιλίζει ακόμη και την έννοια «αναρχικός». Είσαι ένας ασύδοτος, χαϊδεμένος από όλους και απ’όλα που πουλάς δήθεν επανάσταση καίγοντας τη σημαία. Θεωρείς και καλά βλάκα ότι αυτό το κομμάτι πανί δεν συμβολίζει τίποτα περισσότερο από το Κράτος και το καις για να το παίξεις επαναστάτης…\nΒλάκα, άκουσε με καλά. Για να καις εσύ αυτό το πανί, κάποιοι σκοτώθηκαν… Έχυσαν το αίμα τους, άφησαν γυναίκες χήρες και παιδιά ορφανά, για να κυματίζει αυτή η σημαία και όχι η άλλη των Ναζί, σε αυτόν τον τόπο. Για να είσαι εσύ βλάκα ελεύθερος να καις και να ρημάζεις την περιουσία του κοσμάκη. Ανθρώπων που δουλεύουν από το πρωί μέχρι το βράδυ για ένα μεροκάματο…\nΆκου βλαξ. Η σημαία δεν είναι το Κράτος. Είναι η μάνα σου και ο πατέρας σου, ο παππούς και η γιαγιά σου… Είναι ο αέρας που αναπνέεις και το χώμα που πατάς. Είναι οι ρίζες σου ρε βλάκα! Είναι αυτό που θα σε ξανακάνει μια γροθιά, αν ποτέ στο μέλλον, κάποιος προσπαθήσει να σε σκλαβώσει. Είναι αυτό που θα ξανακάνει ΜΕΓΑ τον μικρό και τους λίγους να φαίνονται πολλοί… Είναι αυτό που την ώρα της μάχης, θα κρατάει όρθιο τον πληγωμένο… Είναι αυτό που μας κράτησε όρθιους εδώ και εκατοντάδες χρόνια, βλάκα…\nΤι σου λέω όμως βλάκα… Τι σου λέω… Που να καταλάβεις; Ζήσε ευτυχής μες στη βλακεία σου. Άλλωστε από τα παλιά τα χρόνια, είχες πάντα το ρόλο σου στην Ιστορία αυτού του τόπου. Κάποτε σε έλεγαν Εφιάλτη, τώρα μπαχαλάκη κι άπλυτο… Αλλά είπαμε δεν φταις εσύ… Ο κόσμος φταίει, οι πολλοί, εγώ κι εσύ πατριώτη, που τους ανεχόμαστε…\nΘυμάστε τον «Φραουλίτσα» από το Survivor 2; Ο Νικόλας Αγόρου πλέον είναι ένας……\nΘυμάστε τον «Φραουλίτσα» από το Survivor 2; Ο Νικόλας Αγόρου…\nPrev\tNext 1 of 6.783


Πέμπτη, 03 Μαΐου 2018 22:01\nΜέσω της Ελληνικής Υπηρεσίας Υποστήριξης eTwinning, στις 23 Μαΐου 2018, πραγματοποιήθηκε webinar, σε συνεργασία με το Ελληνικό Κέντρο Ασφαλούς Διαδικτύου και θέμα "Η Ανοικτή Γραμμή Καταγγελιών για το Παράνομο Περιεχόμενο στο Διαδίκτυο SafeLine και η προστασία των προσωπικών δεδομένων των παιδιών βάση του νέου Ευρωπαϊκού Κανονισμού". Εισηγητές της τηλεκπαίδευσης ήταν η Μελτίνη Χριστοδουλάκη Νομικός (LLM) του Ελληνικού Κέντρου Ασφαλούς Διαδικτύου και Γιώργος Κορμάς Ιατρός, Υπεύθυνος Γραμμής Βοηθείας Help-line του Ελληνικού Κέντρου Ασφαλούς Διαδικτύου. To webinar συντόνισε ο Εθνικός Συντονιστής eSafetyLabel.eu Άρης Λούβρης. Το webinar αφορούσε την Πρωτοβάθμια και τη Δευτεροβάθμια εκπαίδευση και το παρακολούθησαν 80 εκπαιδευτικοί, 10 γονείς και 7 παιδιά από το 20ο Γυμνάσιο Πάτρας! Δείτε το βίντεο διάρκειας 1 ώρας και 10' στα πολυμέσα αυτού του άρθρου.\nΔευτέρα, 16 Απριλίου 2018 20:09\nΜέσω της Ελληνικής Υπηρεσίας Υποστήριξης eTwinning, στις 23 Απριλίου 2018, πραγματοποιήθηκε webinar, σε συνεργασία με το Ελληνικό Κέντρο Ασφαλούς Διαδικτύου και θέμα "Υπερβολική Ενασχόληση με το διαδίκτυο. Πότε η συμπεριφορά είναι προβληματική; Ο ρόλος των εκπαιδευτικών και οι τρόποι ανίχνευσης, πρόληψης και αντιμετώπισης". Την τηλεκπαίδευση εισηγήθηκε η κ. Μαρία Δάρα Ψυχολόγος (MSc) Γραμμής Βοήθειας του Ελληνικού Κέντρου Ασφαλούς Διαδικτύου Help-Line.gr. To webinar συντόνισε ο Εθνικός Συντονιστής eSafetyLabel.eu κ. Άρης Λούβρης. Το webinar αφορούσε την Πρωτοβάθμια και τη Δευτεροβάθμια εκπαίδευση.\nΣάββατο, 24 Μαρτίου 2018 18:00\nΣτις 28/02/2018 πραγματοποιήθηκε επιτυχώς με 100+ ενήλικες και πλήθος μαθητών, στο Πειραματικό Γυμνάσιο Πανεπιστημίου Πατρών, η Ημέρα EduWeb Open Day στο πλαίσιο για την καταπολέμηση του ψηφιακού αποκλεισμού των ενηλίκων όσον αφορά στη χρήση ασφαλούς και δημιουργικού Διαδικτύου, ενθαρρύνοντας όλους να παίξουν το ρόλο τους στη δημιουργία ενός καλύτερου διαδικτύου. Μετά το πέρας της EduWeb Open Day δόθηκαν βεβαιώσεις συμμετοχής.\nΚυριακή, 04 Φεβρουαρίου 2018 14:54\nΤην Ημέρα Ασφαλούς Διαδικτύου, Τρίτη 6/2/2018, στην κεντρική εκδήλωση που θα πραγματοποιηθεί στο αμφιθέατρο του Υπουργείου Μεταφορών και Επικοινωνιών, θα συμμετέχει το ευρωπαϊκό πρόγραμμα Erasmus+ EduWeb “Καταπολέμηση του Ψηφιακού Αποκλεισμού των Ενηλίκων όσον αφορά τη Χρήση Ασφαλούς και Δημιουργικού Διαδικτύου”, με τον συντονιστή εκ μέρους της Περιφερειακής Διεύθυνσης Π/θμιας και Δ/θμιας Εκπαίδευσης Δυτικής Ελλάδας (ΠΔΕΔΕ), κ. Άρη Λούβρη.\nΠαρασκευή, 26 Ιανουαρίου 2018 17:28\neSafety Label +: Γίνε ο επόμενος πρωταθλητής στην ψηφιακή ασφάλεια!\nΤο έργο eSafety Label + (esL+) θα μετουσιώσει τις τρέχουσες δραστηριότητες της ετικέτας Ψηφιακής Ασφάλειας στο επόμενο επίπεδο, επομένως τα σχόλιά σας είναι κάτι περισσότερο από πολύτιμα. Αντιλαμβανόμαστε πόσο πολύτιμος είναι ο χρόνος σας, γι αυτό διασφαλίσαμε ότι θα κάνετε μόνο 15-20 λεπτά για να συμπληρώσετε το ερωτηματολόγιο, το οποίο διεξάγεται από το Τμήμα Ψυχολογίας του Πανεπιστημίου Αθηνών. Θα δέχεται απαντήσεις ως την Παρασκευή 2 Φεβρουαρίου 2018 (23:59). Σας ευχαριστούμε εκ των προτέρων για το χρόνο και την ανώνυμη συμβολή σας πατώντας εδώ.


zoornalistas: H ευλογιά που έγινε ευλογία...\nΤο έχουμε αυτό το κουσούρι οι επαρχιώτες και οι φτωχοί. Όταν μια λέξη τονίζεται στη λήγουσα, συχνά πυκνά μασουλάμε ένα φωνήεν. Ας πούμε ότι μιλάμε για τα «νησιά», που θα πάμε το καλοκαίρι τις διακοπές μας. Που δεν θα πάμε δηλαδή γιατί έσπασε αυγά ο Κωστής Χατζηδάκης και μας τα πήραν τα λεφτά οι λογαριασμοί της ενέργειας, αλλά πες ότι άλλες εποχές πηγαίναμε. Οι επαρχιώτες, λοιπόν, και ο φτωχοί το καταπίνουμε το γιώτα και ακουγόμαστε να λέμε «νησά» αντί για «νησιά». Κάτι που πράττουμε με μια σειρά από λέξεις, έτσι μάθαμε έτσι εκφραζόμαστε κι όποιος έχει πρόβλημα άντε γεια που λένε και στα γήπεδα.\nΥπάρχει, όμως, και η άλλη πλευρά. Η πλευρά όσων δεν είναι πλεμπαίοι, που όχι μόνο δεν το καταβροχθίζουν το γιώτα, αλλά φροντίζουν να το διαχωρίζουν κιόλας. Δεν θα πούνε «νησιά» σκέτο, θα πούνε «νησ-Ι-ά», για να φαίνεται καλύτερα ο διαχωρισμός τους από τα χάπατα και τα λάπατα. Βλέπε, για παράδειγμα, και το μυθικό «Κη-φι-σ-Ι-ά», που συχνά πυκνά ακούμε στις ειδήσεις των καναλιών και το καινούριο που δεν μπορούνε οι άνκορμεν και οι ανκοργούμεν να πούνε «ακρίβεια» μια λέξη και λένε «ακρί-βει-α». Το πρώτο, φυσικά είναι η τρύπια μας η τσέπη, το δεύτερο, όπως γνωρίζουμε όσοι και όσες τελειώσαμε το Φυσικό, είναι αυτό που έστειλε τον πύραυλο στο φεγγάρι…\nΑυτά μέχρι χτες (μαζί με το «δεν μπορώ να το δεκτώ» γνωστής παρουσιάστριας, που το «χτ» του «δεχτώ» της κάνει κάτι πρόστυχο), αλλά τώρα σκάσανε μύτη τα φρέσκα τα κουλούρια στην υπόθεση εξευγενισμός της γλώσσας. Έσκασε μύτη η «ευλογιά», που είναι τρε μπανάλ, τι να σας πω. Κι επειδή δεν μπορούνε να την πούνε «ευλογ-Ι-ά», τους φεύγει σαν την πορδίτσα και τη λένε «ευλογία»! Το άκουσα με τ’ αυτιά μου χτες το πρωί στις έντεκα, σε δελτίο ειδήσεων μουσικού ραδιοσταθμού των Αθηνών και κόντεψε να χάσω το τιμόνι απ’ τα χέρια. Και έπεται συνέχεια…


Εκπαιδεύοντας μια Γενιά στην Παλαιστίνη να Σκέφτεται Αλλιώς - el sombrero\nΠριν από 12 χρόνια ο Σιμόν Πέρες είχε μια ιδέα: Να δημιουργήσει ένα ποδοσφαιρικό τουρνουά για παιδιά από 6 ως 16 ετών από τα Παλαιστινιακά εδάφη Ανατολικά της Ιερουσαλήμ που είχε προσαρτήσει το Ισραήλ. Συμμετοχή θα μπορούσαν να δηλώσουν παιδιά Παλαιστινίων που ζούσαν στη Λωρίδα της Γάζας ή στην Ανατολική Ιερουσαλήμ και παιδιά Ισραηλιτών που ζούσαν στις περιοχές που συνορεύουν με τη Γάζα. Ως Πρωθυπουργός που ήταν τότε το έθεσε σε εφαρμογή. Ο Πέρες, που υπήρξε φανατικός πολέμιος των εποικισμών στη Γάζα και στη Δυτική όχθη, συνέχισε να διοργανώνει το τουρνουά και όταν αποσύρθηκε από την πολιτική μέσω του Κέντρου για την Ειρήνη που φέρει το όνομά του και του οποίου είναι Πρόεδρος.\nΦέτος η Γάζα έζησε ένα από τα πιο αιματηρά καλοκαίρια της ιστορίας της. Από τους Ισραηλινούς βομβαρδισμούς σκοτώθηκαν 2.140 Παλαιστίνιοι, το ¼ των οποίων ήταν παιδιά. Από τις ρουκέτες που εξαπέλυσε η Χαμάς 71 Ισραηλινοί σκοτώθηκαν, ένα παιδί ανάμεσά τους. Μέρες όμως μετά την εκεχειρία και λίγα χιλιόμετρα από το μέρος όπου έβρεχε ρουκέτες, 80 παιδιά και από τις δύο πλευρές μαζεύτηκαν για να παίξουν μπάλα. Η ισραηλινή κυβέρνηση προσπάθησε να ματαιώσει το φετινό τουρνουά σύμφωνα με ρεπορτάζ της εφημερίδας Χααρέτζ (της μεγαλύτερης εφημερίδας του Ισραήλ), όμως ο Πέρες επέμεινε ότι αν θέλουν κάποια στιγμή να σταματήσει η αιματοχυσία, θα πρέπει να εκπαιδεύσουν τη νέα γενιά να μάθει να ζει αλλιώς. Έτσι στις 2 Σεπτεμβρίου το τουρνουά ξεκίνησε με τον Πέρες να είναι στις εξέδρες, χωρίς προσωπική ασφάλεια, για να δώσει το σύνθημα. Δίπλα του βρέθηκαν Παλαιστίνιοι δάσκαλοι, καθηγητές και προπονητές.\nΑπό τη μία πλευρά βρισκόντουσαν παιδιά Παλαιστινίων τα οποία ένιωθαν τυχερά που είχαν επιβιώσει από τους βομβαρδισμούς και ήταν ζωντανά. Από την άλλη παιδιά Ισραηλιτών που τους είχε επιτραπεί μόλις την προηγούμενη ημέρα να επιστρέψουν σπίτια τους, μετά από 50 μέρες εχθροπραξιών. Η αρχική καχυποψία μεταξύ των συμμετεχόντων εξαφανίστηκε όταν οι μπάλες κύλησαν στο χορτάρι. Το τουρνουά χωρίζεται σε ηλικίες ανά δύο (6-8,9-10,11-12,κτλ) και τα παιδιά παίζουν αντίπαλοι ανάλογα με το από που προέρχονται. «Ελπίζω να μάθουν να ανταγωνίζονται μόνο. Να βλέπουν ο ένας τον άλλο ως αντίπαλο όσο παίζουν και όχι σαν εχθρό», δήλωσε η γιατρός του τουρνουά, Ισραηλινή από τη Ραμάλα.\nΤα παιδιά μάλλον το βλέπουν έτσι. Ο εντεκάχρονος Ισραηλινός Οφίρ είπε ότι «Είναι καταπληκτικό να μπορείς να επιστρέψεις σπίτι σου και να διασκεδάσεις παίζοντας μπάλα με τους φίλους σου. Οι Άραβες δεν είναι κακοί. Οι περισσότεροι θέλουν ειρήνη όπως και εγώ». Δίπλα του ο Παλαιστίνιος Κουσάι συμπλήρωνε «Μου αρέσει όταν παίζουμε μαζί. Ελπίζω μια μέρα να υπάρξει ειρήνη μεταξύ Αράβων και Ισραηλινών. Να παίζουμε ποδόσφαιρο και όχι να ζούμε τον πόλεμο και το θάνατο».\nΓια τον Πέρες αυτό το τουρνουά ήταν ένα προσωπικό στοίχημα. Οι ισραηλινοί βομβαρδισμοί ξεκίνησαν τον Ιούλιο, μόλις τελείωσε η θητεία του ως Προέδρου της χώρας, διότι ως τότε δεν έδινε έγκριση. «Να παίζετε όχι ο ένας κόντρα στον άλλο, αλλά ο ένας μαζί με τον άλλο», είπε όταν μοίρασε τις μπάλες. «Είστε η γενιά του αύριο. Δείξτε μας πως να παίζουμε μαζί, πως να ζούμε μαζί, επειδή είστε παιδιά της ειρήνης. Παιδιά που διαλέγουν τον αθλητισμό πάνω από τη βία», συμπλήρωσε πριν καθίσει στις εξέδρες.\nΑπό τις δύο πλευρές του τείχους της ντροπής 80 παιδιά από 15 σχολεία μαζεύονται μια φορά το χρόνο για να παίξουν μπάλα. Με τους δασκάλους και τους προπονητές τους που βρίσκονται μαζί εκεί. Ο Αζράμ, επικεφαλής των Ισραηλιτών προπονητών και η Χαλίφα, επικεφαλής των Παλαιστίνιων δασκάλων είπαν ότι βάζουν στα παιδιά ένα επιπλέον τείχος, αυτό της γλώσσας. Στο γήπεδο ακούς Εβραϊκά και Αραβικά, αλλά τα παιδιά που έχουν μάθει να αντιμετωπίζουν τη βία, ξεπερνούν όλα τα εμπόδια όταν τους δώσεις κάτι για να δεθούν μεταξύ τους. Ένα γήπεδο, δύο τέρματα και μια μπάλα.


Στις 6 μμ στη Μιτόπολη η κηδεία του Μπερδέση... - Pelop.gr\nΣτις 6 μμ στη Μιτόπολη η κηδεία του Μπερδέση…\nΣτη Μιτόπολη Αχαΐας σε λίγες ώρες το τελευταίο αντίο στον πυγμάχο Τάσο Μπερδέση, ο οποίος χθες το πρωί έπεσε νεκρός στη δολοφονική ενέδρα που του έστησαν άγνωστοι μέχρι ώρας δράστες λίγο πριν την είσοδό του στο προπονητικό κέντρο «Αίολος» στη Βάρη.\nΤραγικές φιγούρες η μητέρα του Γεωργία και τα δυο του αδέλφια που αρνούνται να πιστέψουν τον τρόπο με τον οποίο έφυγε από την ζωή το καμάρι της οικογένειάς τους. Η κηδεία του πυγμάχου με τις σημαντικές νίκες και τα μετάλλια θα πραγματοποιηθεί σήμερα στις 6 μμ. στον Ιερό Ναό Αγίου Νικολάου Μιτόπολης.\nΗ είδηση της δολοφονίας του Τάσου Μπερδέση έχει σκάσει σαν «βόμβα» στους αθλητικούς και προπονητικούς πυγμαχικούς κύκλους, καθώς ο πυγμάχος υπήρξε από την αρχή της καριέρας τους ένας από τους καλύτερους της γενιάς του, ενώ μέχρι και σήμερα θεωρούνταν δύσκολος αντίπαλος.\nΌπως αναφέρει ένας από τους επαγγελματίες του χώρου της πυγμαχίας, που βοήθησαν τον αθλητή πολλές φορές να ανακηρυχθεί νικητής, ο Τάσος Μπερδέσης εκτός από σπουδαίος αθλητής διέθετε κι έναν καλό χαρακτήρα με αρχές και αξίες:\n«Δεν υπήρχε καλύτερος πυγμάχος στην Ελλάδα από τον Τάσο. Ήταν ο καλύτερος της γενιάς του. Ήμασταν μαζί αρκετά χρόνια και δεν μου είναι καθόλου ευχάριστο να μιλάω για εκείνον την ώρα που έχει φύγει με τέτοιο τρόπο από την ζωή. Ακούω και διαβάζω διάφορα, ωστόσο η αλήθεια που ξέρω εγώ είναι εντελώς διαφορετική. Ο Τάσος ήταν ένα παιδί που πίστευε στον Θεό, επισκεπτόταν συχνά το Άγιο Όρος και συγκεκριμένα μοναστήρια. Έκανε νηστείες ακόμα και την περίοδο που προετοιμάζονταν για σημαντικούς αγώνες. Ξαφνικά μαθαίνω πως τον δολοφόνησαν. Κανένας δεν θα συνεργαζόταν αθλητικά μαζί του αν ο Τάσος δεν είχε τις προδιαγραφές. Πέρα από καλός αθλητής πρέπει να είσαι και σωστός άνθρωπος για να φτάσεις σ’ αυτό το επίπεδο».


Νέα χορηγική συνεργασία της Ntougias Basketball Academy - Sportsioannina.gr |Το Αθλητικό Portal της Ηπείρου\nΝέα χορηγική συνεργασία της Ntougias Basketball Academy\nSmart Market και Ntougias Basketball Academy πηγαίνουν μαζί!\nΣε ανακοίνωση η Ακαδημία Ντούγιας αναφέρει τα εξής:\nΣε ακόμη μια χορηγική συνεργασία προχωρά η Ntougias Basketball Academy και ο Θρύλος Ιωαννίνων, αυτή τη φορά με τα SMART MARKET, που βρίσκονται στην οδό Μαυρογιάννη 24-26 στα Ιωάννινα.\nΣε δήλωσή του ο Πρόεδρος και ιδιοκτήτης των ακαδημιών Νίκος Ντούγιας καλωσορίζει τα Smart Market στην οικογένεια της Ntougias Basketball Academy. “Πρόκειται για μια επιχείρηση αναπτυσσόμενη και η προοπτική της ταιριάζει απόλυτα με τη δική μας στην Ntougias Basketball Academy. Χαίρομαι πολύ που συνεργαζόμαστε και πραγματικά την ευχαριστώ που μας στηρίζει σε μια τόσο δύσκολη χρονιά” ανέφερε.\nΑπο την πλευρά του ο ιδιοκτήτης της Smart Market Γιώργος Μάρος υπογραμμίζει: “Η συνεργασία μας με το Νίκο και τη Ntougias Basketball Academy είναι ιδιαίτερη σημαντική, καθώς αμφότεροι απευθυνόμαστε στη γιαννιώτικη οικογένεια. Μας ενδιαφέρει και μας αρέσει πολύ ο τρόπος προσέγγισης της Ακαδημίας προς τα νέα παιδιά, καθώς και οι αρχές που πρεσβεύει” ανέφερε.\nΠοια είναι τα Smart Market\nΤα Smart Market ξεκίνησαν το 2013 την παρουσία τους στην αγορά της πόλης των Ιωαννίνων (οδός Μαυρογιάννη 24-26) καθώς και στον Παρακάλαμο. Εξειδικεύονται στη λιανική πώληση και αποτελούν μια πολύ σημαντική και οικονομική λύση για όλη την οικογένεια. Τηλέφωνο επικοινωνίας 2651064675


Συνηθισμένα Λάθη και Quick Fixes για τη Βελτίωση του Page Load Time | Grow - Digital\nΑρχική Developers Συνηθισμένα Λάθη και Quick Fixes για τη Βελτίωση του Page Load Time\nΜάθε ποια είναι τα τρία βασικά λάθη που επηρεάζουν το χρόνο φόρτωσης μια σελίδας, και πώς μπορείς μέσω εύκολων και αποτελεσματικών λύσεων να τα διορθώσεις.\nΥπάρχουν πολλοί λόγοι για να βελτιώσεις το πόσο γρήγορα φορτώνουν οι σελίδες στο site σου, με τον κυριότερο από αυτούς να είναι το Cart Abandonment.\nΑν οι σελίδες στο site σου αργούν να φορτώσουν και οι δυνητικοί πελάτες αποχωρούν πριν δουν τις υπηρεσίες ή τα προϊόντα σου, πώς θα γνωρίσει ανάπτυξη η επιχείρησή σου χωρίς μια σταθερή ροή εσόδων;\nΠρόσφατες μελέτες της Google έδειξαν ότι το 53% των χρηστών που επισκέπτονται ένα site μέσω mobile συσκευών, θα εγκαταλείψουν το site αν αυτό χρειαστεί περισσότερα από τρία δευτερόλεπτα για να φορτώσει.\nΟι περισσότεροι SEO Specialists γνωρίζουν πολύ καλά ότι το page speed είναι ένας βασικός παράγοντας κατάταξης στις μηχανές αναζήτησης, τόσο για αναζητήσεις από desktop όσο και από mobile.\nΣτην πλειοψηφία τους, τα λάθη εκείνα όπου επηρεάζουν αρνητικά το page speed μιας ιστοσελίδας, είναι λίγο πολύ κοινά μεταξύ τους.\nΓια καλή μας (και σας) τύχη, τα περισσότερα από αυτά τα λάθη μπορούν να διορθωθούν -αν όχι στο 100%, σε ένα πολύ καλό ποσοστό- γρήγορα και εύκολα, αφού κάθε μικρή βελτίωση συνεισφέρει θετικά στη συνολική απόδοση της σελίδας.\nΑς ρίξουμε μια ματιά στα τρία πιο συνηθισμένα λάθη που επηρεάζουν το page speed μιας σελίδας, αλλά στο πώς μπορούμε να τα διορθώσουμε.\n#1 Image File Size\nΤο image file size, ή αλλιώς το μέγεθος του αρχείου εικόνας, μπορεί να είναι το πιο συνηθισμένο λάθος που παρατηρείται όταν αναφερόμαστε σε slow-loading σελίδες.\nΣυχνά, οι webmasters μεταφορτώνουν περιεχόμενο στα websites τους που ενδέχεται να μην είναι βελτιστοποιημένο, και αυτό γίνεται κυρίως σε αρχεία εικόνων.\nΤο αποτέλεσμα μπορεί να είναι μεγάλα αρχεία εικόνας, ενώ θα μπορούσαν να χρησιμοποιηθούν οι ίδιες εικόνες αλλά σε συμπιεσμένο μέγεθος, με το ίδιο οπτικό αποτέλεσμα.\nΑς δούμε ένα παράδειγμα,\nΗ εικόνα αυτή προέρχεται από ένα blog με προιόντα barbecue. Η επάνω εικόνα αντιπροσωπεύει το μέγεθος της εικόνας όπως αυτή εμφανίζεται στο blog post.\nΗ κάτω εικόνα είναι το πραγματικό μέγεθος της φωτογραφίας που χρησιμοποιείται. Παρατήρησε πόσο μεγαλύτερη είναι η πηγαία εικόνα από αυτήν που εμφανίζεται πιο πάνω.\nΌσο μεγαλύτερη είναι η εικόνα, τόσα περισσότερα pixels πρέπει να φορτώσει. Για να εξοικονομήσεις load time, δοκίμασε να κάνεις resize την εικόνα σου στο μέγεθος που αυτή θα εμφανιστεί στο site σου, πριν την μεταφορτώσεις.\nΓια παράδειγμα, αν η εμφανιζόμενη εικόνα ενός προϊόντος στο site σου είναι 800×800, είναι λάθος να ανεβάσεις μια εικόνα 1900×1900, καθώς έτσι επιβαρύνεις κατά πολύ το χρόνο φόρτωσής της.\nΕάν χρησιμοποιείς CMS (Content Management System), υπάρχουν επίσης πολλά plugins που μπορείς να χρησιμοποιήσεις για αλλάξεις το μέγεθος των εικόνων καθώς τις κάνεις upload στη σελίδα σου.\nΑν κάνεις μια αναζήτηση “WordPress plugins to resize images” θα βρεις πολλά plugins και εργαλεία να επιλέξεις, όπως το Compressor που είναι δωρεάν. Το Compressor.io θα συμπιέσει την εικόνα σου χωρίς αυτή να χάσει την ποιότητά της.\nΕίναι σύνηθες για τα websites να χρησιμοποιούν ένα header file και ένα footer file για να σετάρουν τα heading/navigation menu και footer area αντίστοιχα.\nΔεδομένου ότι οι περιοχές αυτές μένουν σταθερές σε ένα website, μπορείς να τις σχεδιάσεις μια φορά και να τις χρησιμοποιείς σε κάθε σελίδα.\nΑυτή η τακτική είναι αρκετά αποτελεσματική, ειδικά όταν κάνεις συχνά updates. Για παράδειγμα, αν έχεις κάποια αλλαγή για το navigation menu του site σου, κάνεις την αλλαγή αυτή μια φορά στο header file, και αυτόματα ενημερώνεται κάθε σελίδα που περιλαμβάνει αυτό το navigation menu.\nΓια παράδειγμα, ας υποθέσουμε ότι έχουμε ένα site μιας ιδιωτικής κλινικής, όπου εκεί υπάρχει μια σελίδα όπου μπορούν οι χρήστες να κάνουν αίτηση για θεραπείες ρεφλεξολογίας.\n#3 Φόρτωση Αρχείων από Third-Party Websites\nΑν χρειάζεται να φορτώσεις στοιχεία όπως social sharing buttons, embeded videos, trackers και ads από 3rd party websites, προσπάθησε να τα ελαχιστοποιήσεις όσο είναι δυνατόν.\nΔεν είσαι σε θέση να ελέγξεις πόσο γρήγορα θα φορτώσει ένας 3rd party server, καθώς και τα στοιχεία/files που βρίσκονται σε αυτόν. Εάν συμβεί να φορτώσεις αρχεία από 3rd party τα οποία φορτώνονται αργά λόγω κακής απόδοσης του server, αυτό ενδέχεται να επηρεάσει και το χρόνο φόρτωσης της δικής σου σελίδες.\nΔες τι αναφέρει η Google σχετικά:\nΤα 3rd party scripts παρέχουν ένα ευρύ φάσμα χρήσιμων λειτουργιών, καθιστώντας το web πιο δυναμικό, διαδραστικό και ενοποιημένο. Αυτά τα scripts μπορεί να είναι ζωτικής σημασίας για τη λειτουργικότητα του site σου ή για τη ροή εσόδων. Ωστόσο, τα 3rd party scripts έρχονται επίσης με πολλούς κινδύνους που πρέπει να ληφθούν υπόψη για να ελαχιστοποιηθεί ο αντίκτυπός τους και ταυτόχρονα να προσφέρουν την αξία που πρέπει.\nΓιατί πρέπει να είσαι προσεκτικός με 3rd party scripts;\nΜπορεί να επηρεάσουν αρνητικά το performance\nΜπορεί να αποτελούν πρόβλημα privacy/security\nΜπορούν να είναι απρόβλεπτα και να αλλάζουν χωρίς να το γνωρίζεις\nΜπορούν να έχουν απρόβλεπτες συνέπειες\nΧρησιμοποίησε 3rd party scripts αν χρειαστεί, αλλά φρόντισε να το κάνεις μόνο όταν είναι απαραίτητο.\nΑν μπορείς να αντιμετωπίσεις αυτά τα τρία κοινά ζητήματα, πιθανότατα θα έχεις βελτιώσει και τους χρόνους φόρτωσης της σελίδας σου, βοηθώντας παράλληλα και το κομμάτι του SEO. Μερικές φορές, ακόμα και οι μικρές αλλαγές, μπορούν να αποφέρουν μεγάλη διαφορά στην συνολική απόδοση.


Αιώνιο ντέρμπι... με ευρωπαϊκό αέρα - Contra.gr - Live Sports Magazine\n'Αιώνιο' ντέρμπι... με ευρωπαϊκό αέρα\nΤΕΛ. ΑΝΑΝΕΩΣΗ: 09 Νοε. 2018 | 16:24\nΠαναθηναϊκός ή Ολυμπιακός; Έδρα ή φόρμα; Πασκουάλ ή Μπλατ; Το μεγάλο ντέρμπι στην Euroleague είναι προ των πυλών και οι στοιχηματικές επιλογές πάμπολλες.\nΘα φωνάξει το Τριφύλλι 'Τhis is our house'; Ή θα φύγουν οι 'ερυθρόλευκοι' με το… ευρωπαϊκό διπλό από το ΟΑΚΑ όπως πέρσι;


Σπάνιο ελεφαντάκι αλμπίνο σώθηκε από σοβαρό τραυματισμό - Sputnik Ελλάδα\n15:36 29.01.2020 Λήψη σύντομου url\nΈνας σπάνιος ροζ ελέφαντας αλμπίνο στη Νότια Αφρική, έπεσε μέσα σε μια παγίδα και παραλίγο να σκοτωθεί.\nΤο μόλις τεσσάρων μηνών ελεφαντάκι κατάφερε όμως και παρά τις δυσκολίες, βγήκε από την επικίνδυνη παγίδα.\nΌταν το βρήκαν οι εθελοντές του καταφυγίου άγριων ζώων HERD, το ελεφαντάκι είχε σοβαρά τραύματα στα αυτιά και στο στόμα. Με τη βοήθεια όμως των εθελοντών και τη κατάλληλη θεραπεία, το ζώο άρχισε σιγά σιγά να επανέρχεται.\nΛόγω της καλής του τύχης, η ομάδα των εθελοντών το ονόμασε Khanyisa, που σημαίνει φως.\nΤο ελεφαντάκι σήμερα είναι ήδη καλύτερα και έτοιμο για νέες περιπέτειες.\nτραυματισμός, καταφύγιο, ροζ, σπάνιο είδος, Νότια Αφρική, άγριο ζώο, ζώο, ελέφαντας, βίντεο


Ο Ελληνας που έγινε εθν. ποιητής της Ιαπωνίας | Γλέντι\nΟ Ελληνας που έγινε εθν. ποιητής της Ιαπωνίας\n6:00 μ.μ. Καλλιτεχνικά No comments\nΟ Λευκάδιος Χερν γίνεται ταινία 3D κινουμένων σχεδίων. Οχι ο ίδιος αλλά το μυθιστόρημά του "Η πηγή της νιότης" με αφορμή αφιέρωμα στη ζωή και το έργο του από τη Στέγη Γραμμάτων και Τεχνών.


Innocent_Doll προφίλ | Croco Free Cams\n21, Δίδυμοι, Heaven, Clouds\nΤελευταία Είσοδος: 18/04/2019 9:36:21 μ.μ.\nΚάνοντας κλικ στο κουμπί, ανεβάζεις την Innocent_Doll στην πρώτη θέση στην κεντρική σελίδα για 60 δευτερόλεπτα. Κατά τη διάρκεια αυτή, το δωμάτιο συζητήσεων του μοντέλου θα γίνει πολύ πιο εμφανές και απίστευτα δημοφιλές! Μια ειδοποίηση σχετικά με την ενέργειά σου θα κάνει την εμφάνισή της στη συζήτηση, που θα είναι ορατή στο μοντέλο και στους υπόλοιπους χρήστες της συζήτησης. Η Innocent_Doll σίγουρα θα εκτιμήσει την κίνησή σου αυτή και θα είναι ιδιαίτερα υποχρεωμένη σε εσένα!\nTravel 14 φωτογραφίες 14 photos\nΣημαντικές λεπτομέρειες του/της Innocent_Doll\nΏρες εργασίας του/της Innocent_Doll\nInnocent_Doll Λίστα Επιθυμιών


Μώραλης: «Μετράει το σύνολο» - Onsports.gr\nOnsports Team\t28 Σεπτεμβρίου 2011, 14:12\nΜώραλης: «Μετράει το σύνολο»\nΗ Άρσεναλ μπορεί να έχει μερικές απώλειες αλλά αυτό που μετράει είναι το σύνολο, σύμφωνα με τον Γιάννη Μώραλη.\nΤις πολλές απουσίες της Άρσεναλ: «Κατά την προσωπική μου άποψη κάτι τέτοιο δεν πρόκειται να παίξει σημαντικό ρόλο. Μπορεί η ομάδα που θα έχει απώλειες να χάσει λίγο από ρυθμό, αλλά το σημαντικό είναι το σύνολο. Δεν θα πρέπει να ξεχνάμε πως και τα νεαρά άτομα που θα παίξουν θα θέλουν να δείξουν τι αξίζουν. Σίγουρα όταν χάνεις κάποιες προσωπικότητες, η ομάδα χάνει λίγο από το κύρος της. Αλλά θεωρώ ότι δεν μετράει τόσο πολύ».\nΤο αν η Άρσεναλ αναζητά τη νίκη κυρίως για ψυχολογικούς λόγους: «Είναι λογικό. Γνωρίζουν ότι παίζουν με μία ομάδα που δεν είναι τόσο καλή όπως η Άρσεναλ, ενώ προέρχεται και από ένα πρωτάθλημα κατώτερο από το αγγλικό. Ίσως να περιμένουν κάτι τέτοιο και αυτό να είναι πλεονέκτημα για εμάς και να την πατήσουν. Δηλαδή να πουν ότι δεν είναι καλοί και εκεί να τους «χτυπήσουμε» και να καταφέρουμε να κάνουμε κάτι καλό. Πρέπει να έχουμε εξαιρετική απόδοση εμείς και όχι τόσο καλοί αυτοί και η διαιτησία να είναι μοιρασμένη».\nΤο αν υπάρχουν… φόβοι για τη διαιτησία: «Εμείς θέλουμε πάντα η διαιτησία να είναι 50-50, αλλά είναι αλήθεια πως οι ελληνικές ομάδες στην Ευρώπη δεν τυγχάνουν ανάλογη αντιμετώπιση. Οι διαιτητές δίνουν το κάτι παραπάνω στον γηπεδούχο και πολύ περισσότερο αν είναι μεγάλη ομάδα. Αν δεν έχουμε μοιρασμένη διαιτησία, τότε θα είναι πιο δύσκολο για εμάς. Θα πρέπει να πάνε όλα δεξιά για εμάς και αντίθετα να μην πιάσει καλή απόδοση η Άρσεναλ. Υπάρχουν πολλές παράμετροι».\nΤο αν οι «ερυθρόλευκοι» μπορούν να δώσουν… απαντήσεις στον σκάουτερ της Άρσεναλ, Στιούαρτ Χιούστον: «Αυτό θα το δούμε το βράδυ. Θέλω να πιστεύω πως θα δώσουν τις απαντήσεις. Σίγουρα τα όσα φέρεται να έχει πει αποτέλεσαν θέμα συζήτησης στην ομάδα. Δεν έχουμε συνηθίσει να εκφράζεται κάποιος με αυτό τον τρόπο. Και εμείς γνωρίζουμε τις αδυναμίες μας, καθώς δεν είμαστε σε καλή κατάσταση. Περιμένουμε η ομάδα να λειτουργήσει με εγωισμό και να αποδείξει η ομάδα ότι δεν είναι έτσι τα πράγματα».\nΤο αν το παιχνίδι στο «Emirates» θα παίξει καθοριστικό ρόλο στη συνέχεια: «Νομίζω ότι η συζήτηση αυτή γίνεται λόγω της ήττας από την Μαρσέιγ. Το παιχνίδι έγινε κρίσιμο εξαιτίας της ήττας. Θεωρώ ότι σε αυτά τα παιχνίδια ευνοείται ο φιλοξενούμενος. Είναι ότι καλύτερο γιατί θα ανταγωνιστεί μια μεγάλη ομάδα και αν πάρει έναν βαθμό με καλή εμφάνιση θα παρουσιαστεί ως μια πολύ καλή ομάδα. Όταν χάνεις από μια καλύτερη ομάδα, το περιμένεις. Νομίζω ότι όλα λειτουργούν υπέρ των φιλοξενούμενων».\nΤο αν θα μπορούσε το μοντέλο Βενγκέρ να είχε λειτουργήσει και στον Ολυμπιακό: «Θυμάμαι ότι είχα πάει ένα χρόνο αργότερα στον Ολυμπιακό. Αλλά είχαν γίνει πολλές συζητήσεις. Ήταν μια επιλογή του κ. Κόκκαλη, ο οποίος ήταν σχεδόν δύο χρόνια στην προεδρία. Κανείς δεν μπορεί να γνωρίζει το τι θα είχε γίνει. Αν υπήρχαν καλά σημάδια τα δύο πρώτα χρόνια, τότε θα μπορούσε να λειτουργήσει και το συγκεκριμένο μοντέλο στην Ελλάδα».\nΤην αφομοίωση των άσχημων αποτελεσμάτων από τις μεγάλες ευρωπαϊκές ομάδες: «Όταν πρέπει να είναι διδακτικό κάτι τέτοιο, πρέπει. Αλλά δεν ξέρω αν θα είναι. Τα ξένα μεγάλα σωματεία περνούν τέτοιες ήττες χωρίς παρενέργειες. Αν για παράδειγμα ο Ολυμπιακός πάρει την ισοπαλία με καλή εμφάνιση σήμερα, τότε θα παρουσιαστεί ως ομαδάρα και αντίθετα αν έχει έρθει η ήττα. Είμαστε υπερβολικοί. Είμαστε εντελώς διαφορετικός λαός και αυτό έχει τα καλά και τα κακά».\nΤην αντιμετώπιση που έτυχαν οι εκπρόσωποι του ελληνικού Τύπου στην συνέντευξη Τύπου του Αρσέν Βενγκέρ: «Τη μία μέρα που είμαι στο ξενοδοχείο και στο «Emirates» δεν έχω κινηθεί πολύ για να γνωρίζω γενικά την αντιμετώπιση που τυγχάνουν οι Έλληνες. Οι δημοσιογράφοι πιστεύω ότι είναι πιθανό να το εισέπραξαν».\nΤο αν παρακολουθούν στον Ολυμπιακό τις εξελίξεις στον Παναθηναϊκό: «Βέβαια και το συζητάμε και είναι στην επικαιρότητα. Έχουμε πει ότι θέλουμε ένα δυνατό Παναθηναϊκό και είναι καλό για το ελληνικό πρωτάθλημα, αλλά και για τον Ολυμπιακό, προκειμένου έτσι μπορείς να γίνεις καλύτερος. Δεν γνωρίζω τις λεπτομέρειες του συγκεκριμένου θέματος. Γνωρίζω ότι υπήρχε μια αμφισβήτηση αλλά και ότι χθες υπήρχε μια εξέλιξη. Περιμένουμε με ενδιαφέρον να δούμε τι θα γίνει, αλλά δεν είναι έντονο».\n23 λεπτά πριν Ιππασία: Μεγάλη εμφάνιση της Μυτιληναίου στη Μαδρίτη\n55 λεπτά πριν EΝΦΙΑ: Πώς θα δείτε το σημείωμα της εφορίας - Αναλυτικά παραδείγματα


Η Άσλεϊ Γκράχαμ φωτογραφίζεται γυμνή με τα δίδυμα αγόρια της ζωγραφισμένα στην κοιλιά της | BOVARY\nΔεν υπάρχει πιο όμορφη περίοδος στην ζωή μιας γυναίκας από την περίοδο της εγκυμοσύνης.\nΜε τις εύκολες και δύσκολες στιγμές, τα πρωτόγνωρα συναισθήματα και την αγωνία του τοκετού, την τεράστια αυτή αλλαγή που έρχεται στο σώμα μιας γυναίκας, αλλά και την απέραντη αγάπη.\nΜια μανούλα που έχει μοιραστεί όσο λίγες την περίοδο της εγκυμοσύνης της είναι το plus size super model, Άσλεϊ Γκράχαμ, η οποία επικοινωνεί με τους 15,6 εκατομμύρια followers της στο instagram κάθε στιγμή της μέρας της, ενώ βρίσκεται στην δεύτερη εγκυμοσύνης της.\nΗ Άσλεϊ Γκράχαμ είναι σήμερα μαμά ενός μικρού αγοριού, του Ισαάκ που είναι σχεδόν 23 μηνών, καρπό του έρωτα της με τον σύζυγο της Justin Ervin.\nΗ ίδια υπήρξε ανέκαθεν η απόλυτη ενσάρκωση του body positivity, αγκαλιάζοντας τις καμπύλες της και δείχνοντας σε όλους πως πρέπει να αγαπάμε ακόμη και τα ψεγάδια του σώματος μας.\nΑυτή την φορά δημοσίευσε φωτογραφίες από μία υπέροχη και βαθιά συγκινητική φωτογράφιση της, όπου ποζάρει γυμνή, καλυμμένη μόνο με ένα μαύρο τούλι, και αγκαλιάζοντας τρυφερά τα δίδυμα αγόρια της, που επρόκειτο να έρθουν στον κόσμο σε λιγότερο από έναν μήνα.\nΑνάμεσα στις φωτογραφίες υπάρχει και μια πολύ ιδιαίτερη στιγμή, όπου η Άσλεϊ Γκράχαμ, ποζάρει εντελώς γυμνή, με τα χέρια να καλύπτουν το στήθος της, και ένα υπέροχο artwork με τα δύο παιδιά της ζωγραφισμένα, όπως ακριβώς βρίσκονται μέσα στην κοιλιά της μαμάς τους.\nΗ φωτογράφιση έγινε από το γνωστό φωτογραφικό δίδυμο μόδας, Luigi και Lango, τους οποίους και ευχαρίστησε στην λεζάντα της σχετικής ανάρτησης.\nΗ Νικόλ Κίντμαν μιλά για τον ηλικιακό ρατσιμό του Χόλιγουντ και εντυπωσιάζει με την φωτογράφισή της


ΑΡΤΕΜΗΣ:Ο Τιμουρ θα ξαναφέρει τις επιτυχίες.Μαζί του μάθαμε να πρωταγωνιστούμε, αυτή την στιγμή έχουμε θέματα – Athlitiki\nΟ παλαίμαχος άσος και πρώην προπονητής της Ανόρθωσης Αρτέμης Θεοχάρους μίλησε στον Super Sport FM 104.0 και την εκπομπή «Δώδεκα στα σπορ» με τον Χρίστο Παπακώστα.\n«Είναι φυσιολογικό να υπάρχει αυτή η απογοήτευση, έτσι έχουμε μάθει με τον Τιμούρ, είμαστε, όμως, ζωντανοί στο ματς της Πέμπτης για την Ευρώπη και τον Κόνφερενς Λιγκ. Οι ομάδες που το παίζουν σε διπλό ταμπλό έχουν κάποια θέματα και αυτό συνέβη και στην Ανόρθωση στο πρωτάθλημα. Η αλήθεια είναι ότι μας απογοητεύσαν κάποιοι παίκτες, όμως, το μεγάλο ερωτηματικό είναι οι μεταγραφές τον ερχόμενο Ιανουάριο. Πιστεύω, ωστόσο, ότι θα επανέλθουμε στις επιτυχίες.\nΓια τον Τιμούρ Κετσπάγια: «Εμείς οι παλαίμαχοι είμαστε μαζί του, πιστεύουμε στην αξία του, το έχει αποδείξει άλλωστε. Μαζί του μάθαμε να πρωταγωνιστούμε, αυτή την στιγμή έχουμε θέματα. Είναι και λόγω τραυματισμών είμαι σίγουρος ότι ο Τιμούρ θα βρει τον δρόμο των επιτυχιών όπως το έκανε ξανά. Έχουμε μεγάλο χάσμα από την κορυφή, όμως, πιστεύω ότι δεν είμαστε κομπάρσοι, σύντομα θα επανέλθουμε, μην ξεχνάμε είναι η Ευρώπη και το Κύπελλο. Είναι δύσκολο να μιλούμε για πρωτάθλημα. Αλλά δεν θα είμαστε κομπάρσοι, θα επανέλθουμε. Ο Τιμούρ είναι μέλος αυτής της ομάδας, είναι κάτι διαφορετικό για την Ανόρθωση, δεν είναι ξένος είναι δικός μας. Τον βλέπουμε πως ζει τα παιχνίδια. Ζει, θέλει και μπορεί να μας επαναφέρει στις επιτυχίες. Πάντα υπάρχουν σε όλες τις ομάδες άτομα με διαφορετικές απόψεις.\nΤο θέμα του τεχνικού διευθυντή; «Το είχαμε στο παρελθόν και δεν ταίριαξε στην Ανόρθωση. Υπήρχαν σοβαρά θέματα την εποχή εκείνη με διχογνωμία που στο τέλος το πλήρωσε η ομάδα».


Αποβολή του Αήττητου Σπάτων απο την ΕΕΑ – Sportrikala.gr\nΔεν γίνεται ο αγώνας με την Σπάρτη!!!\nΑπό: sportrikala\t Πρώτη ανάρτηση 21 Μαρ, 2019\nΗ ομάδα των Σπάτων αποβάλλεται από το πρωτάθλημα μετά από διαπιστωτική πράξη της Επιτροπής Επαγγελματικού Αθλητισμού. Πρόωρα και άδοξα ολοκληρώνεται η παρουσία του Αήττητου στο πρωτάθλημα της Β’ Εθνικής!\nΤην Πέμπτη (21/3) η διοργανώτρια αρχή έλαβε στα χέρια της τη διαπιστωτική πράξη της Επιτροπής Επαγγελματικού Αθλητισμού, βάσει της οποίας η ομάδα των Σπάτων αποβάλλεται άμεσα λόγω του γνωστού θέματος με την εκπρόθεσμη κάλυψη του μετοχικού κεφαλαίου της ΠΑΕ.\nΚαι παρά το ότι η ΕΕΑ ενημέρωσε ότι οι σχετικές ενστάσεις κατά του Αήττητου από Απόλλωνα Πόντου, Δόξα Δράμας και Αιγινιακό είναι υπό διάσκεψη, εντούτοις το ρεπορτάζ του a-sports.gr αναφέρει ότι η Ένωση Β’ Εθνικής δια περιφοράς, λόγω της σοβαρότητας και της αμεσότητας του θέματος, πήρε την υπογραφή των ομάδων και προχωρά στην αποβολή των νεοφώτιστων.\nΆλλωστε, η διοργανώτρια αρχή ήταν υποχρεωμένη να ακολουθήσει την εισήγηση της ΕΕΑ, αφού σε αντίθετη περίπτωση η ίδια θα ανακηρυσσόταν έκπτωτη.\nΦυσικά, με αυτά τα δεδομένα δεν θα γίνει ποτέ το σαββατιάτικο (23/3) εκτός έδρας παιχνίδι με τη Σπάρτη για την 23η αγωνιστική του πρωταθλήματος.\nΝα σημειωθεί ότι ο Αήττητος θα χάσει τα παιχνίδια μέχρι το τέλος του πρωταθλήματος στα χαρτιά (ανάμεσα τους και το εντός έδρας με τον ΑΟΤ) και ότι δεν πρόκειται μεταγενέστερα να δικαιωθούν οι ομάδες που έκαναν έφεση εναντίον του (Απόλλων Πόντου, Αιγινιακός,Δόξα Δράμας).